ЯНГИ ДУНЁ » Blog Archive » Қирғизистонлик ўзбек энди қаерга боради?\nҲақиқатан ҳам, қирғизистонлик ўзбекка қийин бўлди. Ё ўзлари бирика олмаса, ё уларни бирор бир халқ, ёхуд давлат қўллаб-қувватламаса. Лидерлари қувғинда. Мамлакатда қолган Омонулло Иминовга ўхшаб, ўзларини лидер ҳисоблаганлар эса, титулларга дастурхончилик қилишиб, молу жонларини сақлаш билан овора. Бу ҳолатдан фойдаланган ҳаракатдаги ҳокимият ўзбекларни бира тўла жамиятдан сиқиб чиқариш учун барча чораларни кўрмоқдалар. Ўзбек йигитларини, июнь воқеаларига қатнашгансан, деб ёки бошқа бир баҳона билан қамаш ҳамон давом этмоқда. Россияда ишлаб қайтиб келаётган ўзбекларни худди овчи ўлжасини пойлагандай дарров тутиб, пулини олиш эса милициянинг энг яхши ҳунарига айланди. Ўшлик Имадиновларнинг тақдири бунга мисол бўлади. Унинг устига ўзбек хонадонларига тунда босқинлар уюштирилиши одат тусига кирди. 2010 йил июнь воқеалари пайтида уйини қўриқлаган ўзбек жиноятчи сифатида умрбод қамоқ жазосига тортилди. Талончиликни уюштирган ва ўзбекларни қирғин қилганлар миллат қаҳрамони сифатида эъзозланмоқда. Ҳатто уларнинг бир нечтаси Жогорку Кенешнинг депутатлари бўлиб сайланиб олишган. Ҳар қандай жиноятда ўзбеклар айбдор қилиниб, тергов амалиётига тортилиши ҳозир ҳеч кимни ажаблантирмайди. Бундай “қирғизча ҳақиқат”га чет эл ҳуқуқни ҳимоя қилувчи ташкилотлар ҳам кўникиб қолди. Уларнинг аксарияти, “Good for me right now! Other people i haven’t problem” (Ҳозир менга яхши! Бошқаларнинг муаммоси билан нима ишим бор),- деб анча-мунча ҳуқуқ бузилишларини кўрса ҳам, кўрмасликка олмоқдалар.\nМиллатга моддий зарар етказишдаги эришилган “муваффақият” ҳаракатдаги ҳокимиятни олдиндан тузилган режаларини амалга оширишга ундагани сир эмас. Миллатчиларга қарши турадиган ўзбек миллий марказларининг фаолияти деярли тўхтатиб қўйилганлигидан фойдаланиб, улар ўзбекларга асосий зарба – маънавий зиён етказиш учун мактабларни қирғизлаштиришга киришдилар. Ўзбек мактабларининг битирувчиларига олий ўқув юртига кириш йўллари ҳам тўсиб қўйилмоқда. Таълим ва ўқитиш усулларини баҳолаш Марказининг маълумоти бўйича 2011 йили Умумреспубликавий Тест (УРТ) ни ўзбек тилида 2125 абитуриент топширган бўлса, ўтган йили бу кўрсаткич мингга ҳам етмаган, деган баҳона билан январь ойининг охирида Таълим ва фан вазирлиги олий ўқув юртига кириш учун ўзбекча тест топширишни бекор қилди. Аслида, бу Атамбаев бошида турган янги ҳокимият юргизаётган миллий сиёсатнинг илк мевалари эканини кўпчилик тушуниб турибди.\nМаълумки, Акаев юргизган пала-партиш сиёсат қирғизларнинг ўз ичида маҳаллийчилик ва уруғ-уруққа бўлинишга олиб келди. Шимолдаги амалдорлар жанубликларни ҳокимиятдан ҳайдаб ўзларининг кадрларини қўйиб олгандан сўнг анча ҳушёрликларини йўқотишди. Оқибатда, А. Масалиев ғоявий раҳбар бўлган жанубликлар 2005 йилда ҳокимиятни яна қўлга олишди. Ўша кундан бошлаб миллатчилик гўёки, ҳар бир қирғиз учун ор-номус белгиси ҳисобланадиган вазият юзага келди. Қайси амалдор ҳокимиятга келган бўлса, ўз уруғидаги одамларни, калласи ишлайдими, ишламайдими, барибир, қўл остидаги катта-катта хизматларга кўтара бошлади. Бундай ишлар ёмон натижага олиб келишини айтган маслаҳатчиларга ўрисчалаб, “Да, он сам тупой, но, зато свой”, деган жавобни берадилар.\nҚирғизистонда ўзбекни ёмонлаганки амалдор миллатчи сиёсатчилар томонидан эъзозланади. Давлатнинг қонунни назорат қилувчи идораларидан ҳеч бири уни огоҳлантирмайди, айтганларинг қонунга зид, деб жавобгарликка тортмайди. Бундай ҳолатнинг келиб чиқишининг энг асосий сабабларидан бири кўр-кўрона миллатчиликка асосланган уруғчиликдир. Мамлакат Конституцияси номигагина қабул қилинган. Президентдан тортиб, то ҳуқуқни ҳимоя қилиш идораларининг ходимларига қадар Конституция талабларига эмас, охир-оқибат қариндошчилик ва уруғчилик қоидаларига бўйсунадилар. Бунинг оқибатида, инсон ҳуқуқлари мутлақо сақланмайди ва озчиликни ташкил қилган миллатларнинг ҳуқуқлари поймол қилиш одат тусига кириб қолган. Бу ҳолат Бакиев ҳокимиятга келгандан сўнг янада авж олди. Улар ўзбек мактабларини йўқотишга астойдил киришдилар. Акаев даврида ташкил қилинган “Ўзбек мактабларига дарсликлар тайёрлаш маркази”нинг иши деярли йўққа чиқарилди. Уни молиялаштириш тўхтатиб қўйилди. Ўзбек тили ва адабиёти дарсларининг дастурлари Таълим ва Фан вазирлиги томонидан тасдиқлаш тўхтатилди ва ҳозиргача ҳеч ким бу дастурларга эътибор бермайди. Гўёки бу фанлар Қирғизистонда ўқитилмаётгандек, мамлакатда ўзбек мактаблари йўқдек. Вазирликдаги масъул ходимлар эса, ҳатто қанча ўзбек мактаби борлигини ҳам аниқ билмайдилар.\nТашиевга ўхшаган миллатчи депутатлар қирғиз тилини мамлакатнинг қирғиз бўлмаган аҳолисига мажбурий равишда ўргатишмоқчи. Ваҳоланки, давлат тизимида ишлаётган қирғиз кадрларнинг 80 фоизига яқини ўз она тили – қирғиз тилида ёза олмайдилар. Бу ҳолатни Тил бўйича Давлат комиссияси ҳам таъкидлаган. Ҳатто мамлакат Конституцияси ҳам аввал рус тилида ёзилиб, кейин қирғизчага ўгирилган. Таржиманинг яхши бўлмаганлиги сабабли бир моддани турли хил изоҳлаш мумкин эканлигини мутахассислар айтишмоқда. Мамлакат раҳбарларининг ўзлари давлат тилини ҳурмат қилишмайди. Тантанали мажлисларда ва чет мамлакатлардаги расмий учрашувларда улар рус тилида нутқ сўзлайдилар. Президентдан намуна олган бошқа амалдорлар ҳам русча гапирадилар. Маорифга эса мутлақо кўнгил бурилмайди. Ўзбек мактаблари бу ёқда турсин, қирғиз мактабларини дарслик билан таъминлаш ҳам 60 фоиздан ошмайди. Қирғиз тили ва адабиёти бўйича ўтказилган конкурсларда қирғиз мактабларининг ўқувчилари ўзбек мактаби ўқувчиларига ютқазиб қўйишлари ҳеч кимни ажаблантирмайди. Сабаби, қирғиз мактабларида қирғиз тили ва адабиётини ўқитиш услуби замон талабига мутлақо жавоб бермайди. Педагогика ва ижтимоий фанлар бўйича Россия Академиясининг академиги, Қирғиз-Россия славян университетининг халқаро журналистика кафедрасининг мудири, филология фанлари доктори, профессор Александр Кацевнинг айтишича, қирғиз тилини ўрганишни ва бойитишни шу ишга масъул бўлган қирғизларнинг ўзлари хоҳламайдилар. Улар демагоглардир ва гап сотишдан нарига ўтишмайди.\nЧуқур ўйлаб қаралса, Конституция титулли миллат учунгина қабул қилинганлигини сезиш қийин эмас. Шунинг учун ҳам унинг мамлакатда яшайдиган бошқа халқларнинг ҳақ-ҳуқуқларини ҳимоя қилиш ҳақидаги моддалари мутлақо ишламайди. Бошқасини қўя турайлик, ҳар бир миллатнинг она тилини ўрганиши учун Конституциянинг 10-моддаси 3-пунктида “Қирғиз Республикаси Қирғизистон халқини ташкил этувчи барча этнос вакилларига ўз она тилини сақлаш, унинг ўрганилиши ва ривожланиши учун шароитлар яратиш ҳуқуқини кафолатлайди”, деб ёзиб қўйилганига қарамасдан, ҳаракатдаги ҳокимиятнинг миллатчи амалдорлари ишлаётган мактабларнинг фаолият кўрсатишига халақит берибгина қолмай, уларни қирғиз тилида ўқитиладиган мактабларга айлантириб юборишмоқда. Бундай қонунга хилоф ҳаракатлари орқали ҳам бандит, ҳам шаҳар мэри бўлиб ишлаётган М. Мирзакматовга ўхшаган амалдорлар ва Жогорку Кенешнинг депутатлари ўзбекларни қирғизлаштиришмоқчи. Аслида, республикада ўтган асрнинг 80-йиллари охирида 300 га яқин ўзбек мактаблари ўзбекларнинг болаларига ўз она тилида таълим ва тарбия берарди. Ҳатто мамлакат шимолида жойлашган Тўқмоқ шаҳрида ҳам катта бир ўзбек мактаби бор эди. Мустақиллик йилларининг илк босқичида жуда кўп мактаблар йириклаштирилди ва натижада, дарслар ўзбек тилида олиб бориладиган 256 мактаб қолди. Бугунга келиб бу рақам 226 тани ташкил қилади. 1000 дан ортиқ ўқувчи ўқийдиган ўзбек мактабларида мажбуран 1-2 та қирғиз ёки рус синфи ташкил қилиб, директорини титулли миллатдан қўйиб, аралаш мактаб қаторига киритадиган бўлдилар. Ана шундай мактаблар сони ҳам 100 тага яқинлашиб қолди. Ҳозирча 128 мактабда дарслар тўлиқ ўзбек тилида олиб борилмоқда. Қолгани эса қирғизлаштирилди. Интернет ўқувчиларининг ёзишича, “… афсуслар бўлсинким миллатчи сиёсатчиларнинг қирғизлаштириш ғоясини амалга оширишда ўзимиздан чиққан ”пахтакор миллатпарварлар” ва ”дежурный” ота-оналар жонбозлик кўрсатмоқдалар. Бу борада миллат кушандаси Қорасув туманидаги Чўлпон номли мактаб директори (Ўш вилояти таълим бошқармаси бошлиғининг собиқ муовини), аёллик ҳаёси йўқ, қариса ҳам, қуйилмаган, қирғиз акаси кўрсатган ерини ялайдиган Абдукаримова Моҳирага ўхшаганлар, айниқса, фаол иштирок этишяпти”.\nЮқорида таъкидлаганимиздек, бу жараённинг бошланганига 15 йилга яқинлашиб қолди. Аввал ўзбеклар барча ҳокимият ва ҳуқуқни ҳимоя қилувчи идоралардан суриб чиқарилгач, мактабларга ҳужум бошланган. Бу ҳаётда ўз аксини бермасдан қўймади. 11 йиллик мажбурий таълим бекор қилингандан кейин 9-синфни битирган ўзбек ўқувчи ўқишни давом эттирмасдан, ё ота-онасига ёрдам берар, ёки Россияга кетиб қоларди. Районларни айтмайлик, ҳатто Ўш, Жалолобод каби шаҳарларда 4 та, 5 та 9-синф битирган мактабларда битта 10-синф очишга ҳам ўқувчи етмай қолди. Маорифдаги бу таназзул ўзининг терс таъсирини тезгина кўрсатди. Ижтимоий ҳаётдан четга суриб ташланган, маълумоти ҳам ўлда-жўлда бўлган қирғизистонлик ўзбек ёшларини турли хил диний оқимлар ўз комига торта бошлади. Бу ҳолатга мамлакатнинг тегишли идоралари мутлақо эътибор беришмайди. Бу атайин қилинаётган бўлиши ҳам мумкин. Яна ким билади, дейсиз? Нима бўлса ҳам, жуда кўпчилик ёшлар “Ҳизбут таҳрир” диний оқимининг фаол аъзосига айланиш хавфи кучайди. Ўрта ёшдагилар эса радикал диний оқим “Таблиғу жамоат”нинг таъсирига тушиб қолдилар. “Ҳизбут таҳрир” фаолияти қонун йўли билан таъқиқланган бўлишига қарамасдан унинг аъзолари ўз фаолиятини тўхтатиш у ёқда турсин, қайтанга кучайтирмоқдалар. Қамоққа олиниши уларни чўчитмайди. Қамоқда ҳам ўз ташвиқотларини тўхтатмайдилар. Оқибатда, жиноят оламида ҳам “Ҳизбут таҳрир”нинг таъсири кенг қулоч ёзмоқда. Ўрта ёшдаги аҳоли ўртасида “Таблиғу жамоат”га аъзо бўлган одамларнинг ташвиқоти мамлакатнинг энг чекка қишлоқларида ҳам авж олган. Бу ташкилот аъзолари гуруҳ-гуруҳ бўлиб нафақат Қирғизистон аҳолисининг орасида, балки Қозоғистон, Тожикистон ва чет элларда ҳам диний ташвиқот юргизишлари одат тусига кириб қолган. Ҳатто давлат ташкилотларида ишлаётган одамлар ҳам ишни ташлаб, “Таблиғу жамоат”га аъзо бўлишмоқда. Қуйидаги мисол аҳволнинг қайдаражада эканлигини яққол кўрсатади. Ўш области Ўзган райони ички ишлар бўлимининг ходими Иминов Искандар (1970 йилда туғилган, ўзбек, соқчилик бўлими ходими) ўз ишига масъулият билан ёндашар ва жуда яхши ишларди. 2005 йилдан кейин унга нимагадир раҳбарлари ва хизматдошларининг муомаласи ўзгарди. Бўлар- бўлмасга унга дакки беришар ва “сарт”, деб ҳақорат қилишарди. Ишдан ва ўзининг ўзбеклигидан безиган Иминов Искандарнинг қалбига “Таблиғу жамоат” аъзолари йўл топдилар. Уларнинг маслаҳати билан ишдан бўшаган Иминов ислом қоидаларига қаттиқ риоя қиладиган ва Қирғизистон жанубида даъват билан шуғулланадиган бўлиб қолди. Бугунги кунда у, ҳатто ўзининг собиқ ҳамкасблари орасида ҳам ислом қоидаларига қатъий амал қилиш бўйича даъват ишларини ҳам олиб бормоқда.\nШу нарса диққатга сазоворки, республика шимолида христиан динининг секталари жуда фаол ҳаракат қилмоқдалар. 2010 йил июнь воқеасидан кейин эса жанубда ислом дини оқимларнинг фаоллиги кучайди. “Нурчилар” лицейлар, университетларда ўз ғояларини ёшларга бемалол сингдириш билан овора бўлиб турганда, салафийлар ҳам қараб туришмаяпти. Оғахоннинг мактаблари диний таълимга зўр бераётганлигини, сулаймония ва аҳмадия оқимлари ёшларга ўз таъсирини ўтказаётганлигини вақтли матбуот саҳифаларида чоп этилаётган мақолаларда тез-тез кўришингиз мумкин. Диний оқим аъзоларининг республика аҳолиси ўртасида олиб бораётган эркин ҳаракатларини кўриб, бу давлат бошқарувчилари томонидан атайин аҳолининг фикрини бўлиб ташлаш учун уюштирилмаганмикин, деган фикрга борасан. Энг қўрқинчлиси, диний оқимлар республика аҳолиси ўртасида ўзларининг гегамонлигини таъминлаш учун қилаётган ҳаракатлари эртага диний ғоя асосида уруш чиқишига сабаб бўлиши мумкин эканлигини масъул шахслар хаёлига ҳам келтиришмаяпти.\nШуниси ажабланарлики, давлатнинг бошқарув тизимига, унинг идеологияси ва юргизаётган ишига ишончларини батамом йўқотган, ҳозирча дардларини ичига ютиб, золимларга жазони Яратган Ўзи беради, деб яшаётган ўзбеклар орасида “Таблиғу жамоат” аъзолари ўз ташвиқотларини кенг кўламда олиб бормоқдалар. Кейинги икки йилда ўзбеклар яшайдиган аҳоли пунктларда исломга бўлган муносабат ҳам тубдан ўзгарганлигини кузатиш мумкин. Масалан, бугунги кунда Жалолобод области Сузоқ районидаги Сузоқ қишлоғида яшайдиган ўзбек эркакларнинг деярли 80 фоизи масжидга мунтазам қатнайди. Шундай аҳволни ўзбеклар яшайдиган бошқа аҳоли пунктларда ҳам кўриш мумкин. Турли хил диний фирқалар таъсиридаги диндорлардан область ва республика диний идоралар раҳбарлари унумли фойдаланмоқда. Ўтган йили Сузоқ райони имом-хатиби Аслиддин Зуҳриддин махсум ўғлининг фаол ташвиқоти натижасида диндорлардан 60 минг АҚШ долларига яқин маблағ тўпланиб, Жалолобод шаҳридаги “Бойэл” бозори ёнидаги жомъе масжиди ва область қозиятининг янги биносининг қурилиши учун берилган. Бу ҳолатга “Таблиғу жамоат” аъзоларининг район территориясида олиб борган ташвиқотининг ҳам катта ҳиссаси бор. “Таблиғу жамоат” аъзолари республика бўйича 7 минг кишига яқин бўлиб, улар 322 жамоатга бирикканлигини Қирғизистон мусулмонлари Диний Бошқармасининг маълумотларидан билса бўлади. Ислом дини республиканинг шимолидан кўра жанубида кенг ва мустаҳкам ўрин олганлигига қарамасдан, Муфтиятнинг “Даъват” бўлими 2010 йилнинг июнь воқеаларидан кейин “Таблиғу жамоат” аъзоларига шимолдаги аҳоли ўртасида эмас, балки Ўш ва Жалолобод областида яшовчи ўзбеклар ўртасида ташвиқот қилишга рухсат берганлиги Қирғизистон мусулмонлари Диний Бошқармаси “Таблиғу жамоат” воситасида Қирғизистон Республикаси Президенти аппаратининг раҳбари бўлиб ишлаган, ҳозир миллатлараро масалалар бўйича Президентнинг маслаҳатчиси, ашаддий миллатчи-фашист, Э.С. Каптагаев ва Миллий хавфсизлик Давлат комитетининг (МХДК)махсус топшириғини бажармаётганмикин, деган шубҳа уйғотади.\nБугунги кунда бошқа давлатга бориб ишлаб келиш ўзбек учун жуда хавфли бўлиб қолган. Қўлидан иш келадиган, фаросатли ва бақувват йигитларни ишдан қайтиши билан милиция овлайди ва турли хил усуллар билан топганини йиғиштириб олади. Гап шу ердаки, милиция ва МХДКнинг ҳаракатидан мамлакат ҳуқуқни ҳимоя қилиш идораларида ва Миллий хавфсизлик Давлат комитетида яширин бир амалиёт юргизилаётганини сезиш қийин эмас. Масалан, Жалолобод области Сузоқ райони МХДК ходимлари Россия Федерациясига ишлашга кетган ўзбек йигитларини шу мақсадда қаттиқ назорат остига олган. Район МХДК бўлимининг бошлиғи подполковник С. М. Жолдошевнинг кўрсатмаси асосида унинг махсус гуруҳи жалолободлик Дилшод исмли (1970 йилда туғилган, ўзбек, врач, бошланғич диний билимни Андижонда олган) йигитни “Ўч олиш гуруҳи”ни тузишда гумонлаб, суриштирув ишлари олиб бормоқда. Махфий хизмат ходимлари Дилшодни исломнинг “Жиҳод” оқимига мансуб ва у ўзбекларни қирганлардан ўч олиш ниятида, деб ўйлайди. Дилшод ўтган йили ҳаж қилиш мақсадида Саудия Арабистонига кетган. У ердан Доғистонга келиб, шахсий клиникаларнинг бирида ишлайди. МХК ходимларининг фикрича, у Марказий Осиёдан борган мигрантларни Покистон Ислом Республикасидаги жангарилар тайёрлаш лагерига жўнатиш билан машғул бўлмоқда.\nАна шундай. Ҳуқуқни ҳимоя қилиш идоралари ва МХДК ходимлари 2010 йил июнь ойида ноҳақдан қирилган ўзбекларнинг қолган қисми “Ўч олиш гуруҳи” тузишлари мумкин, деган тахмин билан ишламоқдалар. Милиция, прокуратура ёки МХДК ходими ҳар қандай ўзбекни шу гуруҳ аъзоси бўлиши мумкин, деган гумон билан қамоққа олиши учун баҳона ҳам тайёр.\nЎзбек мактабларидаги аҳвол ҳаммага аён. Ўзбек йигитлари учун республикада тайинли ишнинг ўзи йўқ. “Ҳизбут таҳрир”га кирса, қамалади. Дин пешволари, масжид қурамиз, қозиятга керак, деб кундалик топганини сўраб олади. Россияга бориб ишлаб келса, “Ўч олиш гуруҳи”га аъзо, деб гумонлаб қамаб, бор-йўғини шилишади. Давлат идоралари уни ҳимоя қилмай қўйганига 2 йилдан ошди. Энди нима қилиш керак? Қирғизистонлик ўзбек қаерга борсин?\nPublished on februari 20, 2013 · Filed under: Ўш қирғини;\n3 Responses to “Қирғизистонлик ўзбек энди қаерга боради?”\nMuhammad said on februari 26th, 2013 at 7:37 f m\nбугун, яъни 12-февраль куни Мохира Умаровна Абдукаримова бош бўлган :Жим қишлоғидаги мактабга Р.Ўтинбоева бош бўлган бир гурух Жўқорқи Кенгаш депутатлари келишини шу мактабда ишловчи ўқитувчи хабар қилди. Ўша ўқитувчини айтишича Мохира ўзи бош бўлган мактаб ўқувчиларини қирғизча бийрон гапиришини меҳмонларга кўз-кўз қилмоқчи экан. Ажаб эмас меҳмонларни бу ташрифидан сўнг 2013 -2014 ўқув йилидан бошлаб ўзбек мактабларини тўла қирғиз тилига ўтказиш учун қонун қабул қилинса. Агар иш шундоқ тараққий этса пайғамбар ёшига етиб ҳали ақл топмаган Мохира янада лорсиллаб кетармикин? Хайф сизларга Жимликлар? ”Қари қиз” Моҳирани қилиқларига жим турган Жимликлар ”рахмат сизларга”.\nbaha said on mars 2nd, 2013 at 10:26 f m\nха ундакаларди бутулкага уткаса хам ушандай хаёт кечиради\nbaha said on mars 2nd, 2013 at 10:28 f m\nифлослик билан бола чака бокиб юрибди уни урнига узбек тилига ривож киргизишни харакат килмейдими


Спорт туфайли касалликни енгаётган аёллар сони кўпаймоқда - zarnews.uz\nСпорт туфайли касалликни енгаётган аёллар сони кўпаймоқда\nСамарқандда вилоят хотин-қизлар қўмитаси, жисмоний тарбия ва спорт бошқармаси ӽамкорлигида 50 ёш ва ундан юқори уй бекалари ҳамда 10 ёшгача бўлган қизлар иштирокида спорт фестивали ўтказилди. Фестивалнинг очилиш маросимида Самарқанд вилояти жисмоний тарбия ва спорт бошқармаси бошлиғи Шуҳрат Рўзиев, Ўзбекистон хотин-қизлар қўмитаси вакили Шавкат Қозоқбоев сўзга чиқиб, хотин-қизлар ўртасида ўтказилаётган бу каби тадбирлар жойларда улар ўртасида спортнинг оммалашаётганига туртки бўлганини таъкидлаб ўтди.\nВилоятнинг барча шаҳар ва туманларидан 200 нафарга яқин иштирокчи ўз ёш тоифасига кўра, спортнинг энг нафис ва жозибали спорт тури бўлган, рақс ва бадиий гимнастика элементларини ўзида мужассам этган гимнастрада бўйича беллашдилар.\n- Мана 5 йилдан бери спорт билан шуғулланиб келмоқдаман, - дейди Жомбой туманидан келган 60 ёшли Ҳанифа ая Ўралова. - Ҳар куни эрталаб маҳалламиз аёллари билан югурамиз, машқлар бажарамиз. Аслида бундан 5 йил олдин юрак қон босими билан ҳасталаниб шифохонага тушгандим. Ўшанда туман, шаҳар шифокорлари мунтазам равишда спорт билан шуғулланишим кераклигини тавсия этишди. Шундан бери спорт билан шуғулланиб келмоқдаман, касалликни ҳам енгиб яхши бўлиб кетдим. Атрофимга маҳалламиздан 15 та аёлни тўплаганман, бирга спорт билан шуғулланиб келмоқдаман.\n- Тўрт йил аввал шифокорлар грижа ташхисини қўйишганди, спорт билан шуғулланиб ундан халос бўлдим, - дейди Паст Дарғом туманидан келган яна бир иштирокчи Кимё Муродова. – Шундан бери мунтазам шуғулланиб келмоқдаман. Кунда маҳалламиздаги 41-мактаб спорт залида 20 нафарга яқин хотин-қизлар шуғулланамиз. Спорт билан шуғулланганимиздан бери оёқлар оғримайди, юрак қисилиши кетган, кайфиятимиз яхши, доим кутаринки руҳда юрамиз. Спорт ўйинларидан баскетбол ўйнаймиз. Фақат нафақадаги аёлларга эмас, балки ёшларга ҳам мунтазам спорт билан шуғулланишни тавсия қиламан.\nТадбир якунида энг фаол жамоа, энг яхши хореограф, интизомли, қувноқ, чиройли номинациялар бўйича ғолиблар аниқланиб, ташкилотчилар томонидан диплом ва эсдалик совғалари топширилди.


Ucell ҳисоб-китобларда курсни абонентлар фойдасига яхлитлади! - Terabayt.Uz\nUcell ҳисоб-китобларда курсни абонентлар фойдасига яхлитлади!\nЎзбекистондаги уяли алоқа операторлари ва интернет-провайдерлар 5 сентябрдан ўз хизматларини сўмда нархлашга ўтганлигидан хабарингиз бор. Энди эса Ucell уяли алоқа оператори («COSCOM» МЧЖ ХК) бу борада ўз абонентларига янада қулайлик тақдим этди.\nХабар берганимиздек, Ахборот технологиялари ва коммуникацияларини ривожлантириш вазирлигида 4 сентябрь куни оператор ва провайдерлар иштирокида йиғилиш бўлиб ўтган. Унда АҚШ долларида кўрсатилган тарифларни ҳисоблашда Марказий банк томонидан 29 августда бир доллар учун 4210,35 сўм этиб белгиланган долларнинг сўмга нисбатан курси асос қилиб олинган эди.\nUcell эса, тарифлар ва хизматлар нархларида ҳисоб-китобларни янада қулайроқ қилиш учун 2017 йилнинг 13 сентябридан мазкур курсни яхлитлади. Унга кўра, компания хизматлари учун тўловларни амалга оширишда 1 АҚШ доллари учун 4210,35 сўм (тўрт минг икки юз ўн сўму ўттиз беш тийин) эмас, балки 4210 (тўрт минг икки юз ўн) сўм курси бўйича ҳисобланади.\nБу яхлитлаш эса, оз бўлса-да, абонентлар фойдасига хизмат қилади. Яъни, Ucell ўз абонентлари учун ҳар бир долларда 35 тийиндан воз кечмоқда. Гарчи бир қарашда, битта абонент учун бу айтарли катта маблағ бўлмаса-да, умумлаштириб олганда йирик суммани ташкил этади.\n#Ucell #Уяли алоқа #хабарлар


Ҳикмат ҳамжиҳатликда — KMODS\nPosted on 27.11.2020 Author admin\tКомментарии к записи Ҳикмат ҳамжиҳатликда отключены\nЎзбекистон халқини, миллатидан қатъи назар, Ўзбекистон Республикасининг фуқаролари ташкил этади.\nЎзбекистон Республикаси Конституциясининг 8-моддаси.\nМаҳалламизда яшовчи Галина опани анчадан буён кўрмаганимгами ёки карантин даврида ҳамма уй-уйига «қамалган”иданми, яқинда онам қатори бу аёлни учратиб қолдим.\n– Галина опа, саломат бормисиз,– азбаройи ҳовлиққанимдан она тилимда гапириб юборибман.\nРости, Галя опа Ўзбекистонимизни ўзининг асл Ватани деб билиши, уни борича қабул қилиши ва яхши кўриши, ўзини шу заминда яшаётган халқнинг ажралмас қисми деб билиши сабабли ҳам бу аёлга меҳрим баланд. Ўзининг айтишича, у диёримизнинг мўътадил иқлими, саховатли замини, яхшиликка хайрихоҳ одамлари сабабли, қишлоқ хўжалиги мавзусида илмий иш ёқлаш мақсадида олис юртлардан Ўзбекистонга кўчиб келган экан.\nМаҳалламизда кўплаб миллат вакиллари — рус, украин, беларусь, немис, поляк, тожик, қозоғу қирғиз, яна мен билмаган қанча миллат вакиллари аҳилликда яшайди. Ҳар доимгидек гоҳ ўйчан, гоҳи шошиб ўз тилимда салом берсам, саломим ҳали ҳеч қачон муаллақ, аликсиз қолиб кетмаган.\nМаҳалламизда ҳеч қачон кимнинг қайси миллат, қайси динга мансуб экани батафсил муҳокама этилмайди. Айни жиҳатга ўзим таҳсил олган таълим масканларида ҳам, меҳнат жамоаларида ҳам бунга кўп бора дуч келганман. Аслида мамлакатимиздаги ҳар бир маҳалла, ўқув юрти, меҳнат жамоасида шундай муҳит устувордир.\nДарҳақиқат, кўп миллатли мамлакатимизда азалдан турли миллат ва диний конфессия вакиллари ягона ва аҳил оила фарзандларидек истиқомат этиб келмоқда. Уларнинг яшаши, тўлақонли таълим олиши, касб-ҳунар эгаллаши, ижодий-интеллектуал салоҳиятини юзага чиқариши учун зарур барча шароит яратилган.\nЎзбекистон Республикаси Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси томонидан юртимизда ўзаро ҳамжиҳатлик, аҳиллик, саховат муҳитини мустаҳкамлаш борасида тизимли ишлар олиб борилмоқда. Дўстлик фестиваллари, бағрикенглик ва маърифат ҳафталиклари, ижодий танловлар, қизиқарли лойиҳаларда ҳамюртларимиз, айниқса, ёшлар фаол қатнашмоқда.\nМиллий маданият марказлари юртимизда яшовчи турли миллат ва элатларнинг анъана, урф-одатларини ривожлантиришга катта эътибор қаратиб келмоқда. Ушбу марказлар томонидан ўтказилган маънавий-маърифий тадбирларда, миллатидан қатъий назар, барча ҳамюртларимиз шу табаррук заминни ўз Ватани деб билишига кўп бора гувоҳ бўлганман. Барчамиз аҳиллик, тинчлик, осойишталик, ўзаро ҳурмат, меҳр-саховат муҳитини олий қадрият биламиз. Бу неъматларни кўз қорачиғидек асраб-авайлашга интиламиз.\nДарҳақиқат, ҳамжиҳатликда ҳикмату саодат, барака, файз бисёр, деганлари бежизмас.\n2020 год glavnaya Yangiliklar\nВ июньском номере ежемесячной немецкой газеты «lokal.report» размещена обзорная статья с красочными фотографиями об Узбекистане, […]\nМирзиёев наградил орденами и медалями иностранцев и узбекистанцев за рубежом\nВ честь 29-летия независимости Узбекистана награждены граждане иностранных государств и узбекистанцы, проживающие за рубежом.


АНДИЖОН – "Раҳбарлар сув, газ ва чироқ муаммосини ҳал қилиб бермаяпти"\n24 июн 2019, Тошкент вақти: 14:04\nИЗБОСКАН. "Андижон вилояти Избоскан тумани Пойтуғ шаҳри Мустақиллик кўчасида жойлашган кўп қаватли уйлар аҳолиси номидан ёзмоқдамиз. Биз истиқомат қилаётган уйларнинг томи, фасади, подъезд ва йўлаклари ўтган йили банк кредити асосида таъмирланган эди, аммо бир йил ўтмасдан олдингидан ҳам хароб ҳолга келиб қолди.\nТаъмирлаш ишларини сифатли деб тасдиқлаган идоралар ҳам шу билан ғойиб бўлди. Вилоят ҳокимлигидан текширувчи келиб, қурилиш ширкатидан ҳисобот сўради, аммо улар тақдим эта олмади. Аммо шу билан иш босди-босди бўлиб кетди. Текширувчи билан қурилиш ширкати қандай келишган – билмадик.\nЭлектр энергиясини қўшни қишлоқдан алоҳида, ўчмайдиган қилиб берамиз, деб ваъда беришганди. Аммо чироқ соатлаб ўчади. Сал шабада бўлса тамом, суткалаб зимистонда ўтирамиз.\nИчимлик суви ҳам маълум соатларда берилади. Бунинг устига, ҳа деса мотор куйди, ремонтга пул йиғинглар, деб келишади. Бешта катта кўп қаватли бино атрофида учта кран бор, ўша ердан ташиб келтирамиз сувни. Сув олиш ҳам уруш-жанжал, навбатлар билан бўлади. Давлатга ташиб ичган сувимиз учун пул тўлаймизми ёки қувур бузилса унинг таъмирига?!\nУйларимиздаги табиий газ трубаларини узиб йиғиштириб олиб кетишган. Сизларни суюлтирилган пропан газ билан таъмирлаймиз деб ваъда беришган. Аввало, кўп қаватли уйларда суюлтирилган пропан гази ишлатиш мумкин эмас. Майли, начора, деб рози бўлдик. Аммо ҳозир газ баллонини алмаштиришни ойлаб кутамиз.\nҲудудимиздаги ҳовли эгалари ёнғин хавфсизлиги талабларига зид равишда йўлакларни ҳам тўсиб ташлаган. Бу масалада прокуратура, ҳокимият, кадастр идорасига мурожаат қилдик, аммо фойдаси бўлмади.\nКўп сонли аҳоли бир неча йилдан буён ичимлик сув, газ ва электр энергияси муаммолари сабаб қийинчиликда яшаб келмоқда. Тегишли идоралардан шароитимизни ўрганиб, бизга ёрдам беришларини сўраймиз".


Хотира-муқаддас, жасорат-мангу » Ўзбекистон Хотин-қизлар қўмитаси\nБош саҳифа » Долзарб мақолалар » Хотира-муқаддас, жасорат-мангу\n10-05-2018, 10:06 komitet 49 0\nЮртимизда Ғалаба байрами кенг нишонланяпти. Хотира ва қадрлаш куни арафасида давлат ташкилот ва идоралари ходимлари, қолаверса кўпгина юртдошларимиз томонидан 2 Жаҳон уруши қатнашчилари ва фронт ортида хизмат қилган кишилар ҳолидан хабар олиб, улар кўнглини кўтариши одат тусига айланган.\nУруш майдонида қатнашганлар ва фронт ортида хизмат қилганларнинг орасида аёллар, яъни бизнинг оналаримиз, момоларимиз ҳам бўлиб, уларнинг ғалабага қўшган ҳиссаси улкан.\nБугунги кунга келиб уруш қатнашчилари сони йилдан-йилга камайиб бормоқда. Шу сабабли, давлатимиз томонидан уларга талайгина имтиёзлар, совғалар берилди. Бу борада Ўзбекистон Хотин-қизлар қўмитасининг ҳудудлардаги вакиллари ҳам ҳайрли ишларни амалга оширдилар.\nУлар республика миқёсида уруш ва уруш ортида хизмат қилган аёлларимиз ҳолидан хабар олиб, уруш даври хотиралари ҳақида суҳбатлар қуриб, ёш авлод ва кекса авлод учрашувларини ташкил қилишди. Ҳеч бир аёл, она уруш бўлишини истамайди. Уруш даврида қанчадан-қанча аёллар отасиз, фарзандисиз турмуш ўртоғисиз, акасиз ва укасиз қолган.\nЛекин фарзандидан айрилиш бу она учун энг оғир синов. Уруш даврида жуда кўп оналар ўз фарзандларидан жудо бўлишган.\nБежиз, давлатимиз томонидан Мустақиллик майдонига “Мотамсаро она” ҳайкали ўрнатилмади. Зеро, бугун мана шундай тинч ва мусаффо осмон узра яшаб, меҳнат қилишимизда шу қария аёлларимизнинг ҳиссаси катта.\nБарчангизга Ватанимиз равнақи йўлидаги бунёдкорлик ишларингизда ривож тилаймиз!\n7-05-2018, 19:30 Долзарб мақолалар\nЎтган кунлар ўтинчи\n1-09-2017, 17:38 Тадбирлар


KFCнинг дунёга машҳур таомлари бизнинг Баскетда! Сиз учун ажойиб улфатларни – сархил товуқ гўшти, жизиллатувчи, аччиққина қанотларни, майин стрипсларни ва картошка-фрини тўпладик. Кўплик қилмайди!\nБаскет таркибига қуйидагилар киради: 2 та оёқ, 4 та товуқ қаноти*, оригинал панировкага буланган 2 та стрипс, 2 та картошка-фри.\n*Қанот – битта ёки иккита суякли, бир фалангали қисм.\nБаскет S (12 аччиқ қанот)


Дард ва даво (66): Гуноҳнинг касофати (25) Гуноҳ инсонга душманларини журъатли этади\nBy IxlosOrg on 10/31/2019 ДАРД ВА ДАВО МАҚОЛАЛАР\nГуноҳ сабабли илгари бандага яқинлашишга, унга озор беришга журъат қилмаган турли махлуқотлар журъат қила бошлайдилар. Масалан, шайтонлар азият бериш, адаштириш, васваса қилиш, қўрқитиш, ғам-ғуссага ботириш ва ёдда тутса фойда, унутса зиён келтирадиган манфаатларни унуттириш ила гуноҳкор бандага журъат қила бошлашади. Шу тариқа шайтонлар унга журъат этиб, уни гуноҳ ишларга ундай бошлашади.\nИнс шайтонлари ҳам унга қўлларидан келгунча хоҳ олдида, хоҳ ортидан азият беришга журъат қиладилар. Аҳли оиласи, хизматкорлари, фарзандлари, қўшнилари, ҳатто онгсиз ҳайвон ҳам унга журъатли бўлиб қолади. Баъзи салаф солиҳларимиз бундай деган экан: “Бир гуноҳ қилсам, унинг касофатини хотиним ва уловимнинг хулқида кўраман”. Агар ҳокимлар адолатли бўлишса, гуноҳга қўл урган бандага гуноҳининг шариатда белгиланган жазосини беришга журъат қилишади. Шунингдек, ўз жони унга журъат эта бошлайди, йиртқич ҳайвондек ундан ҳайиқмай қўяди, уни бошқариши ўта қийин бўлиб қолади. Бир яхши амални қилишни хоҳласа, жони бунга бўйсунмайди, қулоқ осмайди, истайдими, йўқми уни ҳалок қиладиган ишларга етаклайди.\nСабаби, тоат-ибодат Раб таборака ва таолонинг қўрғонидир. Ким унга кирса омонда бўлади. Борди-ю, ушбу қўрғондан чиқса, йўлтўсар ва каллакесарлар унга таб тортмай ҳамла қилишади. Уни ҳеч нарса ҳимоя қилолмайди. Гуноҳининг катта-кичиклигига қараб мазкур офатлар ва махлуқотларнинг унга журъати ҳам ошиб, ё камайиб бораверади.\nДарҳақиқат, Аллоҳнинг зикри, тоат-ибодати, садақа, жоҳил одамга тўғри йўл кўрсатиш, яхшиликка буюриш ва ёмонликдан қайтариш бандадан балоларни даф қиладиган ҳимоядир. У – инсон танасидаги касалликни қайтарадиган куч (иммунитет)га ўхшайди. Агар бу куч (иммунитет) йўқолса, касаллик вируси танани қамраб олади ва натижада ҳалок қилади.\nДемак, бандани ҳимоя қиладиган бирон нарса бўлиши керак. Зеро, яхшилик ва ёмонлик сабаблари доимий курашда бўлади. Олдин айтиб ўтганимиздек, қайси бири устун бўлса, шу билан ҳукм қилинади. Яхшилик томони кучайган сари, ҳимоя воситаси ҳам кучаяверади. Аллоҳ таоло мўминларни ҳимоя қилади. Иймон сўз ва амалдан иборат. Ҳимоя кучи иймоннинг кучига боғлиқдир. Аллоҳ таоло иймонимиз кучайишига Ўзи мадад берсин!\nAvvalgi maqolaТобутни кўтариш ва ортидан эргашишга тааллуқли масалалар (2)\nKeyingi maqola Фарзанд тарбияси | 15-дарс | Ижтимоий тарбия | Шайх Содиқ Самарқандий


Наманган шаҳридаги марказий поликлиниканинг травматология бўлимида оддий фелдшер бўлиб ишловчи Жобирхон Алихонов COVID-19 касалларини уйма-уй юриб даволагани билан тилларга тушди.\nЧунки пандемия даврида нафақат оддий инсонлар, балки шифокорлар ҳам қўрқувга тушиб қолишган эди. Коронaвирусга чалиниб қолишдан, вирус юққан бўлса уни эълон қилишдан ҳам қаттиқ қўрқилди. Қаҳрамонимиз оддий фелдшер бўлишига қарамасдан, коронaвирус балосига қарши астойдил курашди ва беморлар дардига шифо бўлди.\nУнинг сўзларига кўра, илк даволаш амалиётини Жаҳон соғлиқни сақлаш ташкилоти кўрсатмалари асосида амалга оширган. Сўнгра танишлари орқали ўрганган, ҳиндистонлик шифокорлар амалиётини татбиқ қилган.\nШифохоналарда жой етишмай қолган, уйда қандай даволаниш кераклигини билмаган беморларга уйма-уй юриб, бепул хизмат кўрсатган. У ҳатто машинаси ёнига бепул тиббий хизмат деб ёздириб ҳам олган.\nЖобирхон аканинг айтишича, беморларда қўрқув пайдо бўлиши билан иммунитет пасайиб кетади. Бундан ташқари, иштаҳа йўқолиши ҳам касаллик оғир кечишига олиб келади. Беморларни даволар экан, энг аввало уларнинг кайфиятини кўтаришга, уларга умид бағишлашга ҳаракат қилган.\nБеморларга руҳий таъсир ўтказиш мақсадида уларнинг ёнига махсус комбинезон ва ниқобларда эмас, оддий ҳолда, баъзида ниқобсиз ҳам кириб борган. «Агарда сизнинг аҳволингиз оғир бўлганда мен ёнингизга махсус комбинзонларда кирардим», дея беморларга руҳан далда берган.\nЖобирхон Алихонов бир ўзи қарийб 1,5 минг беморнинг соғайишига сабаб бўлди. Бу ишда у бир ўзи ҳаракат қилгани йўқ. Унга саховатпеша инсонларнинг кўмаги ҳам далда бўлди.\n«Худога шукур. Аллоҳнинг паноҳида эканмиз, ўзимизга ҳеч нарса қилмади», — дейди қаҳрамонимиз.\nТоҳиржон Турсунов тайёрлади.


Тиббиёт масканида:  АҲВОЛ ҚАЧОН ЎНГЛАНАДИ? | "Фарғона ҳақиқати"-"Ферганская правда"\nТиббиёт масканида:  АҲВОЛ ҚАЧОН ЎНГЛАНАДИ? Тиббиёт\nФарғона шаҳрининг Шаршара ҳудудида яшовчи 8020 нафар аҳоли ўз саломатлиги борасидаги муаммолари билан шаҳардаги 2-поликлиниканинг Шаршара ҳудудий бўлимига мурожаат этади. Авваллари барча қулайликларга эга, кўрсанг дилинг яйрайдиган ушбу тиббиёт масканига ҳозир кирсангиз, кўнглингиз вайрон бўлиши табиий. Кираверишдаги катта эшик қийшайиб, йиқилай деб турибди. Ҳовли ўртасига гулзор қилиб қўйилган, аммо атрофи ўнқир-чўнқирликдан иборат.\n– Умумий амалиёт шифокори йиллик тиббий кўрикдан ўтишимиз учун йўлланма беради, – дейди Булоқбоши кўчасида яшовчи Маҳлиёхон Ҳасанова. – Аввал 2-ои-\nлавий поликлиникага бориб, у ерда шифокорлар кўригидан ўтамиз. Оилавий поликлиникада фаолият кўрсатмайдиган айрим тиббий мутахассислар текшируви учун аксарият ҳолатларда Қиргули мавзесидаги кўп тармоқли поликлиникага боришимизга тўғри келади. Битта тиббий кўрик учун учта масканга қатнаймиз. Ҳудудий бўлимнинг ўзида ёки оилавий поликлиникада тўла текширувдан ўтишнинг имкони йўқлиги, тиббиёт мутахассисларининг етишмаслиги аҳолига анча қийинчилик келтиряпти. Бундан ташқари, ҳудуддаги аҳолига хизмат кўрсатувчи тиббий масканимиз эски бинода жойлашганлиги сабабли шароит кўнгилдагидек эмас.\nБинонинг маълум қисми таъмирдан чиқарилиб, тиббий ускуналар жойлаштирилган. Бироқ тиббий фаолиятга мўлжалланган катта қисм моддий-техник жиҳатдан мавжуд талабларга жавоб бермайди. Бино қурилганига саксон йилдан ошди. Шу боис эски бино яроқсиз ҳолатга келган. Зах ва таъмирталаб пол, хона жиҳозлари шифокор ҳузурига келган беморнинг кайфиятига салбий таъсир кўрсатади. Иситиш тизимининг мукаммал йўлга қўйилмаганлиги, қиш ойларида ўтин ва кўмир ҳиди сабабли беморлар, айниқса, болалар ва аёлларнинг пунктга келиб, тиббий кўрикдан ўтиш, муолажа олиш имкониятлари чекланмоқда. Бўлим ихтиёридаги қурилиши тугалланмаган том ва шифт қисмлари таъмирталаб, бир нечта хоналардан тиббий мақсадларда фойдаланишнинг сира иложи йўқ. Айни кунларда бу ердаги барча ходимлар «Ёрмозор» поликлиникасида фаолият юритиш-япти.\n– Ҳар йили Фарғона шаҳар соғлиқни сақлаш бўлимига муро-\nжаат қиламиз, – дейди бош шифокор Шуҳратжон Солиев. – Мутасаддилар: «ҚВП 2020 йил бош режага киритилган, унгача қўлимиздан ҳеч нарса келмайди» дея елка қисишдан нари ўтишмайди.\nБугун тиббиёт соҳасидаги ислоҳотлар соҳа истиқболи йўлидаги катта қадамдир. Бу эса аҳоли саломатлигига масъул мутахассислардан тиббий хизмат сифатини халқаро стандартлар даражасига кўтариш, ўзининг масъулиятли вазифасига фидойилик ва қатъий интизом билан ёндашмоғини талаб этади. Зеро, халқ ўзининг саломатлиги учун замонавий ва сифатли хизматдан тўла фойдаланиши ва бундан рози бўлиши керак.\n« Халқ деп...\nҚарор ва ижро: ... »


Ўн учинчи палата (2-қисм)\nВоҳиднинг ишлари юришган, янги машина сотиб олганди, доим кўчадаги йўл белгилари ва светофорни чироқларига эътибор бермасдан ҳаракатланарди. Бир куни мактабнинг олдидан пиёдалар йўлакчасида уч-тўртта болалар турганлигига қарамасдан, Воҳид ҳаракатланиб бораётганда уни шу йўлда турган йўл ҳаракати хавфсизлиги ходимлари тўхтатишди, ходимлардан бир унинг ёнига келиб:\n– Катта сержант Темур Юлдашев, сиз йўл ҳаракати қоидаларининг “1.20” ва “1.21” огоҳлантирувчи белгилари риоя қилмасдан, пиёдалар ўтиш жойидан болаларни ўтказиб юбормадингиз, – деди.\nВоҳид ўзининг йўл-ҳаракати қоидаларини бузганлигини билсада, ходимга шошилаётганлигини баҳона қилди. Келишиб кетишни таклиф қилди, ходим рад жавобини бергач “катта танишлари” борлигини айтиб пўписа қилиб кўрди, бўлмади. Машинаси жарима майдонига олиб кетилди, жарима тўланди. Воҳид шундан сўнг, йўлларда ҳаракати хавфсизлиги ходимлари бор ёки йўқлигига эътибор берар, агар улар йўқ бўлса, яна ўзининг эски ҳунарини қилиб, умуман йўл ҳаракати қоидаларига риоя қилмасди.\nЭртаси куни маҳалла идорасининг мажлисда иштирок этди. Мажлисда маҳаллада яшовчи фуқаро сафардан келган вақтида, унинг уч яшар ўғли “дадам келди” деб хурсанд бўлиб югуриб чиққанлигини, отаси эса ўғлини кўрса ҳам чеккада турибди деб ўйлаб, ўзининг юк автотранспортида ҳаракатни давом қилганлинини, ўғли эса дадасини ёнига бормоқчи бўлиб юк автомашинанинг орқа ғилдираклари остида қолиб кетганлигини айтиб берди. Маҳалла ўз қўшниларнинг бу ҳолатга тушганлигини эшитган, бироқ эшитмаганлар эса ҳайратда эди.\n– Воҳид буни эшитиб сесканиб кетди. “Ўз ўғлини қотилига айланибди-я” хаёлидан ўтказди.\n– Сизларни ораларингизда ҳам қоидаларга риоя қилмайдиганлар бор, улар пиёдалар ўтиш жойларида йўл бермаётган одамлар, болалар кимнидир фарзанди, кимнидир ота-онаси, опа-сингил, ака-укаси, шуни эсдан чиқармаслигимиз керак, – деди мажлис иштирокчиларидан бири.\nБугун Воҳиднинг туғилган куни бўлганлиги учун қўнғириқлар тинмасди. Уйига шошилиб бораркан, телефонига яқинларидан келган хабарни очиб кўраётганда, машинаси нимагадир қаттиқ урилди. Машина йўлнинг чеккасига чиқиб, мактабнинг темир панжарасига урилди, панжаранинг темир симларидан бири машинанинг олд ойнасини тешиб кириб Воҳиднинг елкасига санчилди. Чуқур жароҳат олмаган бўлса ҳам елкасидан қон оқа бошлади. Воҳид машинадан тушди ва орқасига қаради йўл ўртасида мактаб формасидаги ёш қиз ётган экан. Югуриб қизнинг ёнига борди, қиз шу мактабда ўқиса керак, қизнинг юзи пачоқланиб кетганидан таниб бўлмас эди. У қизнинг совиб бораётган танасини кўтариб, ёрдамга тўхтаган машинага минди, атрофдаги одамлардан бири қизнинг папкаси ва сочилган қоғозларни ҳам машинага солди.\nВоҳиднинг қўлидаги телефонга аёлидан тез-тез қўнғироқ келди, Воҳид телефонини “Товушсиз” тартибига қўйди ва “лаънати телефон” деб ўтирган курсининг ёнига қўйди.\nКасалхонада Воҳид шифокорнинг “Марҳуманинг ота-онасини топиш учун мактаб папкаси ичини қаранг деган гапи эсига тушди, мактаб папкасини секин кавлади бир вараққа расм чизилиб, гуллар билан безалган, расмда эркак ва аёл ёнига кичкина қизнинг расми чизилган эди, расм четида бир машинанинг расми чизилиб ёнига “Каптива” деб ёзилган, Воҳид расмдаги ёзувни охиригача ўқий бошлади, унда “Ҳозир шу расмни чиздим, дадажон, катта бўлиб шифокор бўлсам, шунинг ҳақиқийсини сизга совға қиламан, сизни туғилган кунингиз билан табриклаб, қизингиз” деган ёзувларни кўрди-ю даҳшатга тушди, уриб юборган қиз ҳам менинг қизим тенги эди, “наҳотки ўзимни қизим”, деб ўйлади, “Ахир мени қизим бу мактабда ўқимайди-ку” деб ўзига тасалли берди. Бу қизнинг дадаси ҳам бугун туғилган бўлиши мумкин-ку деб ўзини тинчлантирди, шу вақтда курсида турган телефонга аёлидан СМС келганлигини кўрди, Воҳид СМС очиб ўқиди ва секин қўллари қалтираб, мактаб сумкасини очиб, ичидан кундаликни олди, биринчи вароғини очди-ю қизининг исми шарифи ва ўз манзилини ўқиди-ю “Қизим” деб ҳушидан кетди...\nТелефонда эса аёли унга “Дадаси, қизингиз бошқа мактабга мусобақага кетган эди, келмаяпти” деган ёзувлар бор эди...\nВоҳид ўз ҳикоясини айтиб, “нима қилиб қўйдим, ўз қизимнинг қотилига айландим, ҳеч кимнинг бошига менинг куним тушмасин” деб йиғлаб ўтирган вақтида, умуман гапирмасдан бир нуқтага тикилиб ўтирган бемор чуқур уҳ тортди-да, биринчи маротаба палатадаги беморларнинг суҳбатига аралашиб:\n– Ҳеч кимнинг бошига менинг куним тушмасин, менинг энди яшашдан мақсадим қолмади, – деди ва ўз бошига тушган ҳолатни ҳикоя қила бошлади.\nМаҳмуднинг ота-онаси ёшлигидан вафот этди, опаси билан амаллаб ўзини ҳаётини тиклаб олди. Тўйини опаси Маҳфуза ёрдамида ўтказиб олди. Маҳмуд дўстлари билан учрашувларда, кўнгилхушлик қилиб, кўп ароқ ичарди. Икки нафар фарзандни, яъни етти яшар қизи ва уч яшар ўғли билан бахтли оила бўлиб яшаб келишига қарамасдан, ароққа муккасидан кетди. Бу эса унинг яхши маош оладиган ишидан ҳайдалишига олиб келди. Опаси Маҳфуза танишларига ялиниб, ёлвориб уни яна ишга қўйди. Воҳид маст бўлиб келган куни хотинининг дийдиёсини эшитиш ёқмасди. Хотини тилига, Маҳмуд эса муштига эрк берар эди. Махмуднинг хотини эрининг муштларига ор-номус сабабли чидар, қачондир унинг ақли киришига ишонарди. Бир куни одатдагидек маст бўлиб уйига келган вақтида уйда уни опаси Маҳфуза кутиб ўтирган экан. Опасини кўрган Маҳмуд бирдан ҳушёр тортди, опасини ўзи онасидек кўраркан, унга ҳеч қачон гап қайтармаганди. Маҳфуза укасининг зўрға оёғида турганлигини кўрди-да:\n– Қачон ароқни ташлайсан, ахир бу юришининг кўраётган ота-онамизнинг руҳи чирқираётгандир, – деди.\n– Келингиз чақирдими? Нимага керак бу гаплар, бошим оғрияпти ўзи!\nОпанинг гаплари ёқмаётгани учун, Маҳмуд унинг гапини бўлиб:\n– Қўйсангиз-чи, онаммисиз мени тергайдиган?!\nМаҳмуднинг оғзидан чиқиб кетган бу гаплар Маҳфузанинг кўнглига қаттиқ тегди, Маҳфуза уйдан жаҳл қилиб чиқиб кетди.\nЭрталаб Маҳмуд музлаткични очиб, очиқ турган шишадан бир пиёла ароқ солди ва газакка тузланган бодрингдан бир тишлади, ичиб юбориб, сал туриб:\n– Хайрият, бошимдаги оғриқ босиляпти, – деди ўзига.\nМаҳмуд кечқурун оиласи билан яқин дўстининг туғилган кунига кетди. Туғилган кун чиройли ўтди, охирида Маҳмуднинг оиласи қолганди. Турмуш ўртоғининг бир неча бор “бошқа ичманг” ёки “кетдик” деган гапларини эшитиб, жеркиб ташлади. Турмуш ўртоғи ҳам маст бўлиб қолган Маҳмуднинг жиғига тегса, меҳмон бўлишларига қарамасидан жанжал кўтаришини ўйлади-ю, ноилож кутиб ўтирди.\nНиҳоят соат тунги икки бўлган вақтида Маҳмуд тентираб ташқарига чиқди, у дўстидан унинг машинасини калитини сўраб олганди. Маст ҳолатда машинани бошқаришга ҳаракат қилаётганлигини кўрган турмуш ўртоғи:\n– Қўйинг мастсиз, бировнинг машинасини маст бўлиб ҳайдаманг, акам Достонга қўнғироқ қиламан бизни олиб кетади, бўлмаса пиёда кетамиз, – деди.\n– Эй онангни, мин машинага, акангдан бошқада машина йўқми, ўзим ҳайдайман, – деб кўчани бошига кўтарди.\nБир иккита қўшнилар эшикларини очиб, “кечқурун ҳам тинчлик йўқ” деб тўнғиллаб уйларига яна кириб кетишди.\nМаҳмуднинг хотини “Одамлар олдида шарманда бўляпмиз” деди ва ухлаб қолган иккита фарзандини ҳам ўзи кўтариб, машинанинг орқа ўриндиғига ўтирғизди, бечора болалар эса ўриндиқда ўтирган ҳолда ухлаб ётишарди.\nМаҳмуд ўзини билмайдиган даражада маст бўлса ҳам машинани калитини бураб ўт олдирди...\nКатта йўлдаги айланма жойда эса бошқарувни йўқотди, машина йўл чеккасига чиқиб кетди ва тезлик катта бўлганлиги учун бир неча бор ағдарилди. Маҳмуд қўли оёғи ва қовурғалари синган бўлса ҳам тирик қолди, бироқ эртаси куни унинг уйидан учта тобут кўтариб чиқишди...\nМен Маҳмуднинг ҳикоясини эшитиб, даҳшатга тушдим. Ҳа, бу гапларни бутун туман аҳолиси эшитганди. Бир аҳмоқнинг касридан бутун бир оила аянчли оқибатга тушганлиги одамларни ларзага солган эди. Мен палатадаги дадамнинг ёнидаги учта беморнинг ҳикояларини эшитиб, дадамнинг соғ-омон қолганлигига шукрона қилдим. Шу вақтда палатага бир қанча одамлар кириб келди. Дадам менга:\n– Умидбек ўғлим, чиқиб тур, яна судя келди, сайёр суд бўляпти, – деди.\nМен палатадан чиқарканман, бугун Маҳмуднинг ишини кўраётган сайёр суд яна келганлигини билдим. Бир одамга бундан ортиқ жазо бўлиши мумкинми деб хаёлимдан ўтказдим...\nБир ойдан сўнг бозорда савдо қилишга борган вақтимда бир маст менга туртиниб кетди. Усти боши кир-чир бўлиб кетган бу маст менга танишдек туюлди. Эсладим, ахир бу ўша ўн учинчи палатадаги Маҳмуд-ку...


Lifestyle 17:44 / 10.06.2019 20154\nДам олаётганимизда ташқи оламдан бутунлай узиламиз, бироқ миямиз ишлашдан тўхтамайди. Мазкур мақолада Лайфхакер томонидан берилган қизиқарли маълумотлар тақдим этилади.\n1. Уйқунинг бир неча циклини бошдан кечирамиз\nДастлаб организм секин уйқунинг биринчи босқичига ўтади. Кўзимиз илина бошлайди, бироқ ҳали қисман атрофдаги ҳақиқатни англашда давом этамиз. Иккинчи ва учинчи босқичлардан кейин тезкор уйқу фазаси бошланади. Ана шу босқичда тушлар кўрамиз. Тўлиқ цикл 90-120 дақиқани ташкил этади ва тун давомида 4-5 марта такрорланади.\n2. Миядаги барча чиқиндилар чиқариб ташланади\nТадқиқот маълумотларига кўра, уйқу вақтида чиқиндиларни чиқариб ташлаш тизими ишга тушади. Мия орқали орқа мия суюқлиги тезроқ ҳайдалади. Шу тариқа заҳарли моддалар йўқотилади. Масалан, бир кун давомида тўпланадиган молекуляр чиқинди Альцгеймер касаллиги ва деменцияга олиб келиши мумкин.\n3. Янги маълумотлар хотирада сақланади\nУйқу вақтида мия маълумотни қисқа муддатлидан узоқ муддатли хотирага жойлаштиради. Шунинг учун ҳам уйқу ўқиш-ўрганиш учун муҳим. У олинган ахборотни кейинчалик фойдаланиш учун мустаҳкамлашда ёрдам беради. Шундай экан, агар имтиҳон топширишингиз керак бўлса, туни бўйи маълумотни ёдламасдан тўйиб ухлаб олган маъқул.\n4. Вақтинчалик ҳаракатланиш қобилиятини йўқотамиз\nТезкор уйқу фазасида мия ҳаракат учун масъул бўлган нейронларни ўчириб қўяди. Бундай вақтинчалик фалажлик хавфсизлигимиз учун зарур. Айнан шу сабабли тепмаймиз, ҳаракатланмаймиз ва тушдаги воқеаларни ҳаракатларимизда такрорламаймиз. Бу ҳолат одатда 20 дақиқага яқин давом этади.\n5. Мия қувват захирасини тўлдиради\nТўғри ишлаш учун жами организм ва хусусан, мия учун уйқу етарли миқдорда бўлиши лозим. Бу ҳолат тўйиб ухламаганимизда нима учун ортиқча истеъмол қилишингизни тушунтириши мумкин. Уйқу етишмаганида очлик гормони – грелин кўпроқ ажратилади. Мазкур вазиятда калорияли маҳсулотлар ва нон каби оддий углеводларни ейиш истаги пайдо бўлади.\n6. Биздаги ҳаракатланиш кўникмалари автоматлаштирилади\nТезкор уйқу вақтида мия олинган ҳаракатланиш кўникмаларини мустаҳкамлайди. Ҳаракат ҳақидаги маълумот миянинг чакка қисмига келиб тушиши билан у ҳақида ўйлашимиз шарт бўлмай қолади. Сиз уни автоматик тарзда бажарасиз. Шунинг учун агар машинани яхшироқ бошқариш, рақс тушиш ёки теннис ўйнашни истасангиз, узоқроқ ухланг.\n7. Муҳим қарорларни қабул қиламиз\nИккита йўлдан бирини танлашда қийналиб, иккиланаётган бўлсангиз – ухлаб олинг. Тадқиқот натижаларига кўра, миямиз уйқу вақтида мураккаб муаммоларни қайта ишлайди. Уйғонишингиз билан қарорларни қабул қилиш осон кечади.\n8. Реалликдан узоқлашамиз\nЧуқур уйқу фазаларида мия атрофдаги оламдан узилади. Уйқудаги суҳбат ва юриш ҳолатлари ана шу билан изоҳланади. Америка уйқу муаммолари миллий жамғармасининг маълумотларига кўра, узоқ вақт давомида тўйиб ухламасак, ғайритабиий хулқ-атвор эҳтимоли ортади. Шундай экан, 7-8 соат ухлашга ҳаракат қилинг.\n9. Ижодий салоҳиятимиз ортади\nИлҳом излаяпсизми? Берклидаги Калифорния университети олимлари айтишича, мия уйқу вақтида маълумотлар ўртасидаги бир-биридан узоқлашган боғлиқликларни пайқашни бошлайди. Кундуз куни биз уларни сезмаймиз. Уйқудан кейин тажриба иштирокчилари ижодий ечимларни 33 фоизга кўпроқ топишган.\nЮқоридаги маълумотлар уйқунинг ҳаётимиздаги аҳамиятини акс эттиради. Шундай экан, ишингиз қанчалик кўп бўлса ҳам тунда 7-8 соат ухланг. Бу инсон организмининг тўлақонли фаолияти учун жуда муҳим.


Бу футболчи фаолиятини "Ливерпуль"да якунлаши керак\n18 июль, 2021, 22:27\nТеглар:Жордан Хендерсон | Ливерпуль\nТомонлар янги шартнома имзолайди.\nGoal нашри тарқатган хабарга қараганда, "Ливерпуль" раҳбарияти тез орада жамоа ярим ҳимоячиси Жордан Хендерсон билан амалдаги шартномани узайтириш бўйича музокараларни бошламоқчи.\nЮқоридаги манбага кўра, мерсисайдликлар Англия терма жамоаси аъзосига янги узоқ йиллик шартнома таклиф қилишмоқчи. Улар Хендерсон фаолиятини “Энфилд”да якунлашини хоҳлашмоқда. Бош мураббийи Юрген Клопп ҳам Хендерсонни жамоанинг ажралмас қисми сифатида қарайди.\nЖордан Хендерсон "Ливерпуль" сафида 2011 йилдан буён ўйнаб келмоқда. У ўтган мавсум АПЛда 21 та ўйинда майдонга тушди ва ўз ҳисобига 1 та гол ҳамда 1 та голли узатма ёздириб қўйди.\nХендерсон яқинда якунланган “Евро-2020”да Англия терма жамоаси билан финалга қадар етиб борди. У мусобақа давомида 5 та ўйинда иштирок этди ва 1 та гол урди.\n"Ливерпуль" сардори апрелгача сафдан чиқди\n"Ливерпуль" Лондонда рақибини янчиб ташлади!


Филиппин президенти ким билан ҳарбий иттифоққа эга бўлишини маълум қилди\n13:00 / 25.10.2016\nФилиппин фақат АҚШ билан ҳарбий иттифоққа эга бўлади ва бошқа давлатлар билан шу йўналишда муносабатлар ўрнатиш ниятида эмас. Бу ҳақда, республика президенти Родриго Дутерте Японияга ташрифи арафасида япониялик журналистлар билан мулоқотида сўз юритган.\n"Иттифоқ тирик, у мавжуд", - дея Дутертенинг АҚШ билан муносабатларига доир сўзларини келтиради Kyodo агентлиги. "Иттифоқни бузишга оид ҳеч қандай хавотирлар бўлиши мумкин эмас. Мен бошқа мамлакатлар билан (ҳарбий) иттифоқларга муҳтож эмасман", - дея қўшимча қилган Филиппин раҳбари.\nШу билан бирга, у Хитой билан "савдо ва тижорат иттифоқи"га асос солишни хоҳлашини айтган.\nОктябрь ойининг аввалида Хитойга ташриф буюрган Филиппин раҳбари мамлакатининг АҚШ билан "хайрлашадиган вақт келган"ини айтганди. У Маниланинг Вашингтон кўрсатмаси бўйича юритаётган ташқи сиёсатини ўзгартириш ниятини ҳам изҳор қилганди.\nБундан ташқари, Филиппин АҚШ билан Жанубий Хитой денгизида қўшма патруллик қилиш ва машғулотлар ўтказиш режаларини музлатгани хабар қилинди. Шунингдек, Дутерте Вашингтон билан Манила ҳукуматлари ўртасида 1951 йилда имзоланган мудофаа ҳамкорлиги тўғрисидаги келишувдан чиқиш билан таҳдид қилганди. Мазкур келишув, АҚШ ҚКга ўз ҳарбийларини Филиппиндаги айрим базаларга жойлаштириш имконини беради.\nФилиппин АҚШ Хитой Япония Родриго Дутерте


БМТ: Суриядаги қочқинлар лагерига берилган ҳаво зарбалари ҳарбий жиноят сифатида қабул қилиниши мумкин\n11:40 / 06.05.2016\nСуриянинг шимолидаги Идлиб вилояти ҳудудидаги қочқинлар лагерига ҳаво зарбалари берилиши оқибатида камида 30 киши ҳалок бўлган ва 80дан ортиқ киши жароҳатланган. Бу ҳақда БМТ бош котибининг инсонпарварлик масалалари бўйича ўринбосари Стивен О'Брайен маълум қилган.\nУ воқеа юзасидан зудлик билан текширув ўтказишга чақирган.\nЛагерга берилган ҳаво зарбалари ҳақида бундан олдинроқ Associated Press агентлиги Суриядаги инсон ҳуқуқлари ҳимоячиларига асосланиб хабар тарқатганди. Манбалар бу ҳужум Сурия ҳукумати самолётлари томонидан амалга оширилганини таъкидлашган. Расмий Дамашқ эса бу хабарларни бир неча марта инкор этган.\nҲужум оқибатида ҳалок бўлганларнинг аксари аёллар ва болалар экани, ҳудудда ўнлаб чодирлар яроқсиз аҳволга тушгани айтилган.\n"Агар тинч аҳоли вакиллари устига қилинган бу ҳужум олдиндан режалаштирилган ҳолда амалга оширилган бўлса, бу ҳужум ҳарбий жиноят сифатида баҳоланади", деган О'Брайен.\nУ Суриядаги зиддиятнинг барча томонлари "халқаро гуманитар ҳуқуқларни бузмаслик тартибига риоя этиш зарурлигини англаши лозимлиги"ни айтган.\nБМТ бош котиби ўринбосарининг айтишича, ҳарбий зиддият томонларининг барчаси тинч аҳоли вакилларига ҳужум қилишдан тийилиши зарурлигини таъкидлаган.\n"Замонавий ҳарбий технологиялар эвазига бу борада хато қилиш эҳтимоллари деярли йўқ", дея ҳисоблайди у.\nҚайд этилишича, шу йилнинг ўзида қуруқликдаги қуролли тўқнашувлар ва ҳаводан берилаётган зарбалар туфайли минглаб сурияликлар ўз уйларини ташлаб кетган. Яна миллионлаб кишилар эса қамал шароитида, озиқ-овқат таъминоти ҳамда тиббий ёрдамлардан узилиб қолган.


“Дардни ичга ютишдан оғири йўқ...” - Darakchi\n“Дардни ичга ютишдан оғири йўқ...”\nМУТОЛАА 10.12.2015, 10:51\n“Оғзида гап турмайди”, деган ибора айнан менга аталган. Ўзим ҳам тан оламан. Сира бир гапни ичимда сақлаб юрган инсон эмасман. Онамнинг таъбирича, “бир қоп ёнғоқман”. Яъни шақур-шуқур қилиб, боримни аён қилиб қўяман...\n— Ишхонада сизни ўйлайман. Бу ерда ойимни ўйлайман. Агар жимгина ўтирсам, ойим мени “Касал бўлиб қолибди”, деб ўйлаб мазаси қочади. Балога сиз қоласиз. “Ишга сен олиб кетгандинг, нима қилиб олиб келдинг?” дея саволга тутади. Сизни балога қолманг, деб икки хил қиёфага кираман. Кўрдингиз, фақат сиз учун қайғуряпман, охирги пайтда.\n— Борса бориб келсин, — деди охири отам унинг райини қайтара олмай. — Ҳар куни телефон қилади. Акасининг дўстидан ҳам сўраб турамиз. “Мусофир бўлмагунча мусулмон бўлмас”, деган мақол бор. Оқ-қора таниб қайтади.\n— Ҳаммасини йиғиб юринг, бориб машина оламан. Аммо юборган пулимдан ҳар ой бир донасини олиб қолинг. Ойим иккалангиз “майдалатиб” бирор нима олиб ейсизлар, айланиб келасизлар.\nЭсанкираб қолдим. Билганим ўртоғимни аёқсиз сўкдим, ҳақоратладим. “Бунақа ҳазил қилма”, дея ялиндим ҳам. Афсуски, у бир оғиз “Ҳа, ҳазил эди”, демасди.\n“Энди нима қиламан? Ота-онамга нима дейман? Қодир... Нега бундай бўлди? Нега сени ўша совуқ ўлкаларга юборадим ўзи?”\nДунёга сиғмайман. Йўл ҳозирлигини кўришга ҳам мадорим қолмаганди. Кутилмаганда ўртоғим ўзи Қодирнинг жасадини олиб йўлга тушганини айтди. Бу яъни, Қодирни кутиш энг оғир дамлар бўлди. Сездим, барчамизнинг қалбимиз бурчагида “У тирик, янглишишган”, деган умид бор эди. Минг афсус, ундай эмаскан. Тобут уйга кириб келганида буткул ўзимизни йўқотдик. Тупроққа топшириш учун кўтарилганида яна...


Rost24.uz таҳририятига босим бўлгани айтилмоқда\n22:13 / 14.04.2022\nСайтда эълон қилинган “Халқаро молиявий криминаллар рўйхатида кўринган ўзбек олигархи” номли журналистик суриштирув ўчирилган. Мақола муаллифи, сайт бош муҳаррири Анора Содиқовага нисбатан таҳдид бўлгани айтилмоқда.\nБу ҳақида маълум қилган Анора Содиқованинг ўз Facebook саҳифасида ёзишича, сайтдан ўчиртирилган мазкур мақолада “Pandora papers” ҳужжатларида ошкор қилинган ўзбекистонлик тадбиркор Жаҳонгир Усмонов ва унинг мол-мулки ҳақида маълумотлар келтирилган.\nМуаллифга кўра, собиқ сенатор, Ўзбекистон футбол федерацияси (ҳозирда ассоциация) собиқ президенти Мираброр Усмоновнинг ўғли – Ўзбекистон футзал ассоциациясининг собиқ вице-президенти Жаҳонгир Усмоновга тегишли бир неча компанияларнинг занжири оффшор ҳудудларга бориб тақалади.\nЎчирилган мақолада Жаҳонгир Усмонов ўзига тегишли компанияларнинг катта маблағларидан солиқ тўламаслик ва чет элдаги оффшор компаниялар ҳисобрақамларига олиб чиқиш учун 2017 йилда ташкил этилган “Эзгу мақсад” хайрия фондидан фойдалангани айтилади. Чунки хайрия фондларига бериладиган хорижга чекланмаган миқдорда пул чиқариш имконияти бундай амалдорлар учун айни муддао, дея тушунтирган муаллиф.\nСуриштирувда аниқланишича, “Эзгу мақсад” халқаро хайрия фонди ва тадбиркор Ж.Усмоновнинг компаниялари ўртасида миллиардлаб пул айланган бўлса-да, фонднинг 5 йиллик фаолияти ҳақида маълумотлар жуда кам. Муаллифларга кўра, фонд раҳбари Камола Шарипова Rost24.uz билан суҳбатда маълумотларни очиқлашни истамаган ва 5 йилда 200 нафар бемор операция қилингани ҳақида айтган холос.\nМатериал сайтдан ўчирилгач Содиқованинг Kun.uz'га маълум қилишича, мақолани ўчириш телефон орқали айрим шахслар томонидан талаб қилинган.\n“Хавфсиз яшашни хоҳласак, материални ўчиришимиз кераклигини талаб қилишди. Қайта-қайта хавфсизлигимизни таъкидлашгач, мақолани ўчиришга мажбур бўлдим. Чунки сайтда ишлайдиган жамоанинг хавфсизлиги учун ҳам жавобгарман. Ўзимнинг шахсий саҳифамда қолдирдим холос. Сайтда қолдирсам, жамоадошларимга ҳам муаммо бўлишини ўйлаб, буни истамадим”, дейди муаллиф.\nСўз эркинлигига нисбатан қўлланган бу ҳолат ижтимоий тармоқларда кенг муҳокамаларга сабаб бўлди. Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов ҳам ўз саҳифаларида бундан ташвишда эканини билдириб, журналистга таҳдид қилишга ҳеч кимнинг ҳаққи йўқлигини ва фонд вазиятни кузатиб боришини билдирди.\n“Журналист Анора Содиқова атрофида бўлаётган ҳолатдан биз хавотирдамиз. Қонун устувор давлатларда ҳар қандай зиддиятли ҳолатлар (агар у бўлса) фақат суд орқали ҳал қилиниши керак. Журналистга таҳдид қилишга, умуман таҳдидларга ҳеч ким ҳақли эмас. У замонлар ўтиб кетди. Қайтаришга уринманг. Фонд бу ҳолатни кузатиб боради”, – деб ёзди у.\n“Оммавий ахборот воситалари тўғрисида”ги қонуннинг 5-моддасига биноан, давлат ОАВ фаолиятини давлат мансабдорларининг ғайриқонуний ҳаракатларидан ҳимоя қилинишини кафолатлаши керак.\n“Оммавий ахборот воситаларининг фаолиятига тўсқинлик қилиш ёки аралашиш тақиқланади”, дея белгилаб қўйилган қонунда.\nЭслатиб ўтамиз, ўтган йили Ўзбекистон матбуот эркинлиги индексида 180та давлат орасида 157-ўринга тушган, мамлакатда ОАВ эркинлиги билан боғлиқ вазият “мураккаб” деб баҳоланган эди. Бу уч йиллик танаффусдан кейин Ўзбекистоннинг бу рейтингда илк марта пастлаши бўлганди.\nKun.uz журналисти “Олтин қалам” мукофоти билан тақдирланди


Ишда бахтли бўлишни истасангиз сиз учун 15 та маслахат - Tush tabiri\nИшда бахтли бўлишни истасангиз сиз учун 15 та маслахат\nАвтор tushlartabiri На чтение 6 мин Просмотров 40 Опубликовано 10.02.2020\nБажараётган ишингизнинг моҳиятини тушунинг\nОфис уясини яратинг\nИшхонада дўст топинг\nШахсий муаммоларни уйда қолдиринг\nКелажакка қараб интилинг\nТўғри овқатланинг ва йетарли миқдорда сув ичинг\nИш столингизда тартибни сақланг\nКўп вазифалилик режимига«йўқ»денг\nОдамларни борича қабул қилинг\nФақат ўтириш ҳолатидаги иш кунларидан халос бўлинг\nМақсад ва муваффақиятларингиз ҳақида фикр юритинг\nУортон бизнес мактаби профессори Адам Грант қуйидаги фикрда: бажараётган ишлари нафақат ўзлари, балки бошқалар учун ҳам аҳамиятли еканини биладиган ходимлар ўзларини анча бахтли ҳис етишади ва унумли ишлайдилар.\nКўпчилик ҳафтасига 40 соатдан кўпроқ вақтни ишхонада ўтказишади. Шундай екан, ўз иш жойингизни қулай, шинам ва ёқимли тарзда ташкил қилинг. Албатта, хонада кўнглингизга маъқул бўлган плакатларни осиш ва деворни бошқа рангга бўяй олмасангиз керак. Бироқ ёқимли майда-буюмлар билан тўлдириш мумкин.\nРаҳбарлар истеъдодли ва масъулиятли ходимларни нафақат ишга олишлари керак, шу билан бирга ташкилотдаги яхши микроиқлимни қўллаб-қувватлашга еътибор қаратишлари керак. Одамларда бир-бири билан мулоқот қилиш имконияти мавжуд бўлиши лозим.\nИшхонада дўстларга ега ходимлар фаолиятларини қизиқарли, фойдали ва ёқимли вақт ўтказиш сифатида қабул қилишади. Бундан ташқари, ҳамкасблари томонидан қўллаб-қувватлашни ҳис етишади, бу еса ўз навбатида ташкилотга бўлган содиқликни ҳам оширади.\nТабассумдан ҳам оддийроқ нарса борми? Кайфиятни ундан бошқа яна нима тезда кўтара олади? Табассум қилинг! Айтганча, унутманг, табассум юқумли. Тез орада нафақат сиз, балки ҳамкасбларингиз ҳам табассум қилиш еҳтимоли жуда катта.\nЗўриқиш кучларни «йеб битиради». Бу ҳаётингизнинг барча соҳалари, айниқса касбий фаолиятга салбий таъсир кўрсатади. Ҳар дақиқада соатга қараб кун ҳеч қачон тугамайди деган фикрга келасиз. Доимий равишда чалғийсиз ва охир-оқибат ҳеч қандай фойдали иш қилмайсиз.\nИш вақтида шахсий муаммоларингиз ҳақида ўйламасликка ҳаракат қилинг. Ана ўшанда фақат ғолиб бўласиз: ўзингизни оғир фикрлар билан азоблаб, ҳеч нарсага еришмайсиз.\nБизнес бўйича китоблар муаллифи, стратегик маркетинг бўйича мутахассис Жйеффри Жйеймснинг фикрича, ишимиз келажакда натижа беришини билсак, қарорларни ўйлаб қабул қиламиз ва яхши натижаларга еришамиз. Яъни узоқ муддатли режа ва мақсадларимиз доим бўлиши керак.\nТурли тадқиқот натижалари бизга миннатдорчилик билдиришганида ўз-ўзимизга берадиган баҳомиз кўтарилиши, ўзимизни мамнун ҳис етишимизни исботлаган. Бу еса ўз навбатида бошқа ижобий ҳисларни олиб келади.\nҲар куни олдингизда кўплаб ҳал етилиши керак бўлган вазифалар туради. Ишга киришиб кетиб, ҳордиқ ҳақида унутиш ҳайратланарли ҳолат емас.\nЎзингиз учун қисқа дам олиш танаффусларини ташкил қилинг. Ҳеч бўлмаганда бир неча дақиқа хотиржам ўтиринг, йенгил нафас олинг ва кейинги вазифага киришинг.\nИшдаги вазифаларни танаффуссиз амалга оширганда ўзимизнинг барча касбий маҳоратимизни намойиш етиш, масалани ҳал етишга ижодий ва ҳазил билан ёндашиш анча қийин кечади.\nШерон Залсберг, китоблар муаллифи\nАгар танаффуслар ташкил етмасак, бошқаларга нисбатан жаҳлдор бўлиб қоламиз ёки бизга нисбатан танқидларни тўғри қабул қила олмаймиз. Шундай екан, кичик ҳордиқ – ишдаги зўриқишни камайтириш усулларидан бири.\nЙўқ, келаси сафар тушликдаги танаффусда ширинликлар билан овқатланиш керак емас. Фойдали ва тўйимли таомларни истеъмол қилинг. Йетарли миқдорда сув ичишни унутманг. Агар тўқ бўлсак ва чанқоқни ҳис етмасак – қувватимиз йетарли, ўз ишларимизни самарали бажаришга қодир бўламиз.\nАтрофдаги тартибсизлик фикрлардаги тартибсизликка ҳам ҳисса қўшади. Шусиз ҳам ишда асабийлашасиз, шунинг учун уни чуқурлаштирмаган маъқул. Ана шунда еътибор билан ишлай оласиз.\nКўп вазифалилик режимига «йўқ» денг\nКўп вазифалилик – самарали емас. Стенфорд университети психология профессори Клиффорд Насс бундай режим кўпроқ вақт олишини таъкидламоқда. Диққатни жамлаш ва бор ижодий салоҳиятимизни намойиш етиш мураккаб кечади.\nМуҳим бандни муваффақиятли якунлаган ёки аъло натижаларга еришган бўлсангиз, ўзингизни рағбатлантиринг. Ресторанда овқатланинг, анчадан бери орзу қилган янги гаджетингиз ёки севимли ширинлигингизни харид қилинг.\nМураккаб лойиҳа билан ишлашда туртки зарур бўлганида ўз қайдларингизга мурожаат қилинг. Улар нима учун йенгилмаслик кераклигини ёдингизга солади.


“Эҳтимол, Ўзбекистонга 50 эмас, балки 20 гектар ер берамиз” - Ташиев - 19.04.2021, Sputnik Ўзбекистон\n“Эҳтимол, Ўзбекистонга 50 эмас, балки 20 гектар ер берамиз” - Ташиев\nЎзбекистонга Кампиробод сув омбори атрофидаги 50 гектар ер берилишига қарши митинг ўтказилмоқда. 19.04.2021, Sputnik Ўзбекистон\nТОШКЕНТ, 19 апр — Sputnik. Қирғизистоннинг Қора-Сув туманида Савай қишлоқ округи аҳолиси 14 апрелдан бери Кампиробод сув омбори атрофидаги 50 гектар ерни Ўзбекистонга берилишига қарши митинг ўтказмоқда. Бу ҳақда Sputnik Қирғизистон хабар қилди.Митинг жойида мингга яқин киши тўпланди. Улар билан йиғилиш ўтказиш мақсадида у ерга Қирғизистон миллий хавфсизлиги давлат қўмитаси раиси Қамчибек Ташиев етиб келди. Ташиев Кампиробод сув омбори ҳақида гапирганда, Ўзбекистон томони билан ерларни алмаштириш тўғрисидаги келишув хусусида тўхталди.У Ўзбекистон билан келишув "жуда фойдали ва қулай" эканлигини таъкидлади. Маҳаллий аҳоли бунга жавобан протоколни бекор қилиш (денонсация) ва сув омбори ёнидаги ерни бермаслик керак, деб айтишди. Аммо МХДҚ раҳбари бунинг иложи йўқлиги, чунки протокол доирасида бошқа муаммолар ҳам ҳал қилинмоқда, деб таъкидлади."Сув омбори ёнидаги ерларни ҳисобга олган ҳолда биз 4,4 минг гектар майдонни берамиз ва унинг ўрнига 5,1 минг гектарни оламиз. Агар ҳозир ҳал қилмасак, кейинги авлодда муаммолар бўлади. Сув омбори тўғони ёнида 50 гектар ер бор, Ўзбекистон томони бу участкани сўраган. Унинг эвазига худди шу миқдордаги ер беришади. Битимда нима ёзилади? Маҳаллий аҳоли сувдан фойдаланиш имкониятига эга бўлади. Улар чорва молларига сув бериш, балиқ овлаш, насос ёрдамида сув олиши мумкин. Яъни чекловлар бўлмайди. Уни тўлдириш учун сув ресурсларини биргаликда бошқариш керак, сув бизнинг қишлоқларга каналлар орқали кириб бориши учун 900-горизонталдан юқори бўлмаслиги керак", - деб тушунтирди Ташиев.Маҳаллий аҳолининг эътирозидан сўнг Ташиев яна бир таклиф билдирди.Акцияда иштирок этган кишилар Ўзбекистон бундай шартларга рози бўлмаслиги мумкин, деб жавоб беришди. Ташиев ўзбек томонини ишонтириш учун барча имкониятни ишга солишини айтди.Эслатиб ўтамиз, Ташиев бошчилигидаги ҳукумат делегацияси Тошкентда 23-25 март кунлари чегараларни делимитация қилиш бўйича музокаралар олиб борган эди. Икки томон ҳудудларни алмаштириш тўғрисида протокол имзоладилар.\nчегара, қирғизистон, ўзбекистон\n17:46 19.04.2021 (янгиланди: 20:22 19.04.2021)\n© SputnikПредседатель ГКНБ Камчыбек Ташиев во время встречи с жителями Кара-Сууйского района\nЎзбекистонга Кампиробод сув омбори атрофидаги 50 гектар ер берилишига қарши митинг ўтказилмоқда.\nТОШКЕНТ, 19 апр — Sputnik. Қирғизистоннинг Қора-Сув туманида Савай қишлоқ округи аҳолиси 14 апрелдан бери Кампиробод сув омбори атрофидаги 50 гектар ерни Ўзбекистонга берилишига қарши митинг ўтказмоқда. Бу ҳақда Sputnik Қирғизистон хабар қилди.\nМитинг жойида мингга яқин киши тўпланди. Улар билан йиғилиш ўтказиш мақсадида у ерга Қирғизистон миллий хавфсизлиги давлат қўмитаси раиси Қамчибек Ташиев етиб келди.\nТашиев Кампиробод сув омбори ҳақида гапирганда, Ўзбекистон томони билан ерларни алмаштириш тўғрисидаги келишув хусусида тўхталди.\nЎзбек-қирғиз чегараси масаласи 100 фоизга ҳал қилинди, баҳсли ҳудудлар йўқ – Ташиев\n26 Март, 15:50\nУ Ўзбекистон билан келишув "жуда фойдали ва қулай" эканлигини таъкидлади. Маҳаллий аҳоли бунга жавобан протоколни бекор қилиш (денонсация) ва сув омбори ёнидаги ерни бермаслик керак, деб айтишди. Аммо МХДҚ раҳбари бунинг иложи йўқлиги, чунки протокол доирасида бошқа муаммолар ҳам ҳал қилинмоқда, деб таъкидлади.\n"Сув омбори ёнидаги ерларни ҳисобга олган ҳолда биз 4,4 минг гектар майдонни берамиз ва унинг ўрнига 5,1 минг гектарни оламиз. Агар ҳозир ҳал қилмасак, кейинги авлодда муаммолар бўлади. Сув омбори тўғони ёнида 50 гектар ер бор, Ўзбекистон томони бу участкани сўраган. Унинг эвазига худди шу миқдордаги ер беришади. Битимда нима ёзилади? Маҳаллий аҳоли сувдан фойдаланиш имкониятига эга бўлади. Улар чорва молларига сув бериш, балиқ овлаш, насос ёрдамида сув олиши мумкин. Яъни чекловлар бўлмайди. Уни тўлдириш учун сув ресурсларини биргаликда бошқариш керак, сув бизнинг қишлоқларга каналлар орқали кириб бориши учун 900-горизонталдан юқори бўлмаслиги керак", - деб тушунтирди Ташиев.\nМаҳаллий аҳолининг эътирозидан сўнг Ташиев яна бир таклиф билдирди.\n"Ўйлайманки, бошқача қилиш мумкин - улар тўсиб қўйган 20 гектар ерни алмаштириш. 50 эмас, балки 20 гектар",\nҚирғизистон миллий хавфсизлиги давлат қўмитаси раиси\nАкцияда иштирок этган кишилар Ўзбекистон бундай шартларга рози бўлмаслиги мумкин, деб жавоб беришди. Ташиев ўзбек томонини ишонтириш учун барча имкониятни ишга солишини айтди.\nЭслатиб ўтамиз, Ташиев бошчилигидаги ҳукумат делегацияси Тошкентда 23-25 март кунлари чегараларни делимитация қилиш бўйича музокаралар олиб борган эди. Икки томон ҳудудларни алмаштириш тўғрисида протокол имзоладилар.


КУН ЯКУНИДА ЎЗИМИЗГА БЕРАДИГАН 7 САВОЛ • NeMolchi.uz\nBosh sahifa Jabrlanganlarga maslahat КУН ЯКУНИДА ЎЗИМИЗГА БЕРАДИГАН 7 САВОЛ\nКУН ЯКУНИДА ЎЗИМИЗГА БЕРАДИГАН 7 САВОЛ\nҲар куни атрофимиздаги инсонларнинг юзлаб саволларига жавоб беришга тўғри келади. Бировларга ҳозиржавоблик қиламизу, аммо ўзимизга савол беришга вақт топа олмаймиз. Масалан, журналистлар ҳар куни кечқурун ўзимиздан интервью олишни тавсия қилади. Бугун сизга ҳавола этилаётган 7 та савол ўтган кунни хулосалаш ва эртанги кунга мослашиш имкониятини беради.\n1⃣ Бугун нимани ўргандим?\nОддий мактаб ўқувчисига бериладиган савол, дея шошманг. Катта одам бу саволга осонлик билан жавоб бера олмайди. Чунки ўқувчилик даври ўтган, ҳаммаси ўрганиб бўлинган. Аслида эса ҳаёт давом этар экан, биз ўқиш ва ўрганишни давом этаверамиз. Ҳар куни ўрганганимиз катта ҳажмда бўлмаслиги мумкин, лекин оддий янги ҳаракат ҳам бизга сабоқ бўла олади.\n2⃣ Қанча асабийлашдим?\nҚўл телефонингизни қувватлантириб тургандай, бизнинг танамиз ҳам қувватга тўлиб туриши керак. Кун бўйича қанча асабийлашдингиз, бу ҳодисалар сиздан куч олаверади. Агар автоматик тарзда стресс билан ишлайверсангиз, бора-бора қувватингиз атиги 5% бўлиб қолади. 100% га чиқариш учун эса ҳазилакам вақт талаб қилинмайди.\n3⃣ Ўзимни қандай ҳис қиляпман?\nЭнг муҳими, бу қалб саломатлиги. Агар ҳар куни кечқурун кайфиятингиз тушаверса, ўзингизга эътиборлироқ бўлинг. Бунинг сабабини аниқланг. Чунки тушкунлик ҳолати бора-бора ҳаётдан бездириб қўяди. Қолаверса, бу хулқ-атворда ҳам ўзгаришларга олиб келади.\n4⃣ Мени ким хафа қилди?\nАгар инсонлар сизни ёмонласа, ғийбат қилса, қораласа, бир қадам орқага юринг ва ўзингизни кузатинг. Бировни ёмон кўрманг, нафратланманг, баҳсга киришманг, асабийлашманг ва хафа бўлманг. Ўзингизни худди ҳеч нарса бўлмагандай ва эшитмагандай тутинг. Салбий ҳиссиётларнинг ҳаммаси ўз-ўзидан ўтиб кетади.\n5⃣ Эртага нимани яхшироқ уддалашим мумкин?\nҲеч ким мукаммал эмас ва ҳамма хато қилиши мумкин. Омадсизлик сизни синдириб қўймасин, олдинга ҳаракат қилишда давом этинг. Хатолар қанчалик ёмон бўлмасин, улар вазиятга аниқлик киритиб, кейинги ҳаракатларимизни белгилаб беради.\n6⃣ Бугун нима учун миннатдорман?\nЧунки ҳар кун бизга берилган неъмат. Ушбу неъмат учун миннатдор бўлишимиз керак. Куннинг энг завқли онларини эсланг ва эртанги яхшиликларга руҳланинг.\n7⃣ Қачон табассум қилдим?\nОғир хаёлларни четга суринг ва кун давомидаги табассумларингизни хотирланг. Салбий воқеликларга асло ўтманг. Яхшиси мусиқа тингланг, суратларни томоша қилинг, сизга хотиржамлик бағишловчи машғулотлар билан шуғулланинг.


– Савдогарларнинг муҳим одобларидан бири саҳархезлик ва ишни эрта бошлашдир.\n– Савдогарларнинг одобларидан бири бақир-чақир қилмаслик ва одобларга риоя қилишга интилишдир.\n– Мусулмон савдогар бағрикенг, осонликни истайдиган, баъзи нарсаларни ўтиб юборадиган бўлади.\nМусулмон одам доимо карамли, саховатли бўлиши керак. Айниқса, олди-сотди ва ҳақни талаб қилиш пайтида. Бундай пайтда мумсиклик қилиб, тийиннинг устида етти думалаб туриб олиш барака келтирмайди. Балки сахийлик, очиқлик, бир оз ўтиб бериш Аллоҳнинг раҳматига, хайру баракага сабаб бўлади.\n– Нархни ҳаддан ташқари ошириб юбормаслик ҳам мус..\nБугунги кунда кўпчиликнинг хулқ атвори тижорий ман..


Ўзбекистон Республикаси Энергетика вазирлиги, «Ўзкимёсаноат» АЖ, шунингдек, «ENTER Engineering» қурилиш компанияси томонидан “Навоийазот” АЖ фаолияти билан таништириш мақсадида мамлакатимиз ва хорижий ОАВ вакиллари учун пресс-тур ташкил қилинди.\nУшбу комплекс Ўзбекистон кимёвий воситалари умумий ҳажмининг 30% дан ортиқ қисмини ишлаб чиқаради, саноатнинг деярли барча тармоқлари, транспорт, қишлоқ хўжалиги, ёқилғи-энергетика комплекси, шунингдек, хизмат кўрсатиш, савдо, фан, таълим ва маданият соҳалари эҳтиёжларини қондиради.\n«Навоийазот» АЖ бу Ўзбекистоннинг энг йирик кимёвий корхонаси бўлиб, халқаро ҳамкор мақомига эга бўлгани ҳолда минерал ўғитлар, кимёвий реагентлар ва бошқа кам тоннажли кимёвий воситаларни ишлаб чиқариш дастурини амалга оширади.\nБугунги кунда «Навоийазот» АЖ да поливинилхлорид (ПВХ), каустик сода ва метанол ишлаб чиқариш комплекасини қуриш, аммиак ва карбамид ишлаб чиқариш ҳамда азот кислотасини ишлаб чиқариш бўйича фаол ишлар олиб борилмоқда. Мазкур лойиҳаларнинг қиймати 1,7 миллиард долларни ташкил этади.\nПоливинилхлорид, каустик сода ва метанол ишлаб чиқариш бўйича лойиҳанинг қиймати 500 миллион доллардан ортиқ. Объект қурилиши билан Хитойнинг «China CAMC Engineering CO. LTD» ва «HQC» компаниялари консорциуми, шу билан бирга, мамлакатимиз мутахассислари шуғулланади.\nАйни чоғда акциядорлик жамияти азот кислотаси ишлаб чиқариш қувватларини ҳам янгиламоқда. Жорий йилда тегишли комплексни қуриш бўйича лойиҳанинг якунланиши кутилмоқда. Умумий қиймати 216,6 миллион долларга тенг бўлган ушбу лойиҳа Швейцариянинг «Casale SA» компанияси томонидан барпо этилмоқда. Янги қурилма йилига 500 минг тонна азот кислотасини ишлаб чиқаради ва 130 кишини иш билан таъминлайди.\n1964 йилдан буён ишлаб келаётган ва катта миқдорда иссиқлик энергия ресурсларни истеъмол қилувчи, йилига 300 минг тонна аммиак ишлаб чиқариш қувватларининг биринчи ва иккинчи навбатлари ўрнига «Навоийазот» АЖ да йилига 660 минг тонна аммиак ишлаб чиқариш бўйича янги қувватлар ва йилига 577,5 минг тонна карбамид ишлаб чиқариш бўйича янги корхона ишга туширилади. Лойиҳанинг умумий қиймати 985 миллион долларга тенг. Янги ишлаб чиқаришда 500 янги иш ўрни яратилади.\nАммиак ва карбамид ишлаб чиқаришни йўлга қўйиш Япониянинг «Mitsubishi Heavy Industries, Ltd» ва «Mitsubishi Corporation» компаниялари консорциуми томонидан амалга оширилмоқда. Объектнинг ишга туширилиши 2020 йилга мўлжалланган. Объектни қуриш билан бугунги кунда Ўзбекистон Республикаси ҳудудида саноат объектларини қуришга ихтисослашган етакчи компаниялардан бири ҳисобланувчи ЕNTER Engineering Ltd компанияси шуғулланмоқда.\nУчта инвестицион лойиҳаларни амалга ошириш доирасида «Навоийазот» АЖ да Бош пудратчилар – «China CAMC Engineering CO. LTD» ва «HQC» (Хитой), «Casale SA» (Швейцария), «Mitsubishi Heavy Industries, Ltd» ва «Mitsubishi Corporation» (Япония) билан тузилган шартномалар шартлари бўйича тегишли лицензия тутувчиларнинг турдош заводларда жорий қилинаётган технологиялар бўйича ўқув ташкил қилинган.


Жаҳондаги энг қизиқарли 9 байроқ (фото) » Ўзбекистон янгиликлари – Zamin.uz\nЖаҳондаги энг қизиқарли 9 байроқ (фото)\nДунё исталган мамлакат, ҳудудни унинг байроғи орқали танийди. Байроқ, худди инсон чеҳраси мисол, ўзида мамлакатнинг турмуши, ўтмиши ва бугуни ҳақида дастлабки ва кўпинча аниқ тасаввурларни тақдим этади.\n18 ноябрь — Ўзбекистоннинг миллий рамзларидан бири — давлат байроғи қабул қилинган кун. Бу йил халқаро майдонда мустақил Ўзбекистон байроғи ҳилпираб турганига 24 йил тўлди.\nШубҳа йўқки, ўзбекистонликлар учун Ўзбекистон байроғидан-да гўзалроқ ва юксакроқ туғ йўқ. Қуйида келтирилган байроқлар эса ўзининг қизиқарли кўриниши билан киши эътиборини тортади.\nМозамбик — байроғида замонавий жанговар қурол («Калашников» автомати) акс этган жаҳондаги ягона мамлакатдир.\nБуюк Британия тожига бўйсунувчи Мэн оролининг байроғига охирги марта XIII аср иккинчи ярмида ўзгартириш киритилган, расман 1971 йил 27 августда қабул қилинган.\nКўриниши классик тўртбурчак бўлмаган жаҳондаги ягона байроқ. Байроқдаги учбурчаклар ичида ой ва қуёш тасвирланган.\n1967 йилда тасдиқланган Африкадаги Свазиленд қироллиги байроғида оқ-қора рангли қалқон бўлиб, у оқ ва қора танлиларнинг биргаликдаги тинч-тотув ҳаёти рамзидир.\nЖаннат қушининг тасвири бор Папуа-Янги Гвинея байроғи дизайни 15 ёшли ўқувчи қиз Сьюзен Хухуме томонидан чизилган.\n2002 йили ўтказилган сўровнома натижаларига кўра, Бутан байроғи жаҳонда энг яхшиси деб топилган.\nШри-Ланка байроғидаги яшил ва оловранг чизиқлар мамлакатдаги мусулмон ва ҳиндуий озчиликнинг рамзи ҳисобланади.\nБайроқдаги кўк ранг — денгиз, сариқ ранг — қуёш, қизил — бирдамлик, оқ — ҳуқуқ устуворлиги, яшил эса табиатни билдиради.\nЛомбардия (Италиядаги вилоят)\nБайроқда Валь-Камоника петроглифлари орасида энг машҳури — «Камуна атиргули» тасвирланган. Олимларнинг ҳисоб-китобига кўра, энг қадимий «Камуна атиргули» бронза даврида (милоддан 1200 йил аввал) қояларга чизилган.\n10:27 БМТ Хавфсизлик Кенгаши резолюцияси дунё ИШИДга қарши бирлашганини кўрсатади — Кэмерон\n16:16 Эрдўған турк матбуотини жаҳондаги энг эркин матбуот деб атади\n19:55 Қозоғистонда Мустақиллик кунининг 23 йиллиги нишонланди


Ўзбекистонда евро курси 10 минг сўмдан ошиб кетди - 29.01.2018, Sputnik Ўзбекистон\nЎзбекистонда евро курси 10 минг сўмдан ошиб кетди\nЎзбекистон Марказий банки 30 январдан эътиборан хорижий валюталарнинг ўзбек сўмига нисбатан янги қийматини белгилади. 29.01.2018, Sputnik Ўзбекистон\n13:48 29.01.2018 (янгиланди: 14:39 29.01.2018)\nЎзбекистон Марказий банки 30 январдан эътиборан хорижий валюталарнинг ўзбек сўмига нисбатан янги қийматини белгилади.\nТОШКЕНТ, 29 янв — Sputnik. Ўзбекистон Марказий банки 30 январдан эътиборан хорижий валюталарнинг ўзбек сўмига нисбатан янги қийматини белгилади.\nДолларнинг курси ўтган ҳафтага нисбатан 11,84 сўмга ошди ва 8175,77 сўмни ташкил қилди.\nЕвро курси эса 167,36 сўмга қимматлашиб, 10146,13 сўмга етган.\n1 Россия рубли 1,16 сўмга қимматлаб, 145,24 сўмни ташкил этди.


Ёзув ҳақида — У ким, бу нима — QOMUS.INFO\nQOMUS.INFO > Ё ҳарфи > ЁЗУВ\nЁЗУВ — муайян бир тилда қабул этилган ва кишилар ўртасидаги мулоқатга хизмат қиладиган ёзма белгилар ёки тасвирлар тизими. Ёзув — кишилик жамияти маданий тараққиётининг том маънодаги ибтидоси, башариятнинг узоқ ва мураккаб тадрижий такомили жараёнидаги омилларнинг энг асосийларидан бири. Ёзув тилдан анча кейин пайдо бўлган (товуш тили 400—500 минг йиллар илгари юзага келган, Ёзувнинг пайдо бўлганига эса 4—5 минг йиллар бўлган). Оғзаки тил (нутқ) нинг замон (вақт) ва макон (масофа) нуқтаи назаридан чекланганлиги ва уни бартараф этиш зарурияти Ёзувнинг пайдо бўлишига олиб келган. Огзаки тил талаффуз вақтидагина ва айни пайтда муайян масофадаги (товуш тўлқинлари етиб бориши мумкин бўлган) киши учунгина мавжуддир. Бошка шароитларда тилга эҳтиёж пайдо бўлиши билан инсон даҳоси бу эҳтиёжни қондира олувчи воситаларни қидира бошлаган, натижада белгилар тизимидан иборат Ёзув дунёга келган. Ёзув\nнинг пайдо бўлиши ва тараққиёти жамият ривожи, шунингдек, муайян масофадаги кишиларнинг ўзаро алоқа қилиш эҳтиёжи, сиёсий, ҳуқуқий, диний ва эстетик характердаги ахборотларни қайд этиш, сакдаш зарурияти билан бевосита боғлиқ. Халкларнинг давлат сифатида бирлашуви нутқий алоқа доирасини кенгайтиради ва мураккаблаштиради; и. ч. ва савдо кенгаяди; бошқа халклар ва давлатлар билан ҳарбий, сиёсий ва б. шартномалар тузилади; қонунлар пайдо бўлади ва мустаҳкамланади; диний қарашлар ва мафкуранинг бошқа турли кўринишлари шаклланади; халқларнинг ўз тарихини билишга бўлган эҳтиёж кучаяди. Буларнинг барчасини фақат оғзаки нутқ воситасида амалга ошириш мумкин эмас. Бу шароитда Ёзув заруриятга айланади. Ёзув оғзаки тилга нисбатан иккиламчи, қўшимча алоқа воситаси бўлсада, унга қараганда кўп афзалликларга эга. Хусусан, тилнинг асосий вазифаси — кишилар ўртасидаги алоқани таъминлашдир. Тилнинг коммуникатив вазифаси Ёзув сиз амалга ошиши мумкин эмас. Тилнинг эстетик, гносеологик (дунёни билиш) каби асосий вазифаларини ҳам Ёзув сиз тасаввур қилиш қийин. Айниқса, тилнинг инсоният қўлга киритган тажрибабилимларни сақлаш ва авлодларга етказишдан иборат вазифаси бевосита Ёзув орқали бажарилади. Кишилик жамияти яратган билим ва тажрибалар, кашфиётлар, сўз санъати дурдоналари ва б. қимматли ахборотларнинг барчабарчаси авлодлардан авлодларга Ёзув орқали етиб боради. Тил жамият тарихи билан қанчалик боғлиқ бўлса, Ёзув ҳам шунчалик боғлиқдир. Дастлабки қарашларда Ёзувнинг келиб чиқишини илоҳиётга боғлаш учрайди. Бу аслида Ёзувнинг тенгсиз имкониятларини тасаввурга сиғдира олмаслик, Ёзув магияси («Ёзув сеҳрли қудратга эга» деган ишонч) оқибатида келиб чиққан жўн тасаввурлар маҳсулидир. Ёзув кишилик жамиятининг зарурий эҳтиёжи асосида пайдо бўлиб, ривожланиб борган. Бугунги шаклини олгунга қадар узок, ва мураккаб тадрижий тараққиёт йўлини босиб ўтган. Инсон акли Ёзув дай мукаммал алоқа воситасини кашф қилгунча узоқ изланган. Энг қад. даврларда дунё халқларининг деярли барчасида кенг тарқалган «эслатувчи» белгилар ана шу изланишларнинг илк кўринишлари эди. Мас, муайян миқдорни ифодалаш учун турли тошлар, чиғаноклардан фойдаланилган, таёклар, дарахтларга ҳар хил иплар боғлаш, тугунлар тугиб қўйиш ва б. воситалар билан муайян ахборотни эсда сақлаш ёки муайян масофага юборишга ҳаракат қилинган. Ёки бир хабарни узок, масофага етказиш учун тутун, гулхан, барабан овози ва ш. к. қўлланган. Хабарни узок, вақт сақлаш учун рамзий маъно берилган буюмлардан фойдаланилган: қўрғон — марҳум кўмилган жой белгиси; славян қабилаларида нонтуз — дўстлик белгиси; трубка — тинчлик, сулҳ белгиси ва б. «Буюмли ёзув» номи билан юритиладиган бундай ахборот воситаларининг қолдиқлари ҳозирда ҳам баъзан сақланган. Мас, бирор фикрни эсдан чиқариб қўймаслик учун рўмолчанинг учини тугиб қўйиш одатини ёдга олиш мумкин. Расмли Ёзув (пиктография) Ё. яратиш йўлидаги биринчи қадам бўлган. Расм билан Ёзув ўртасида узвий боғлиқлик мавжуд, аввало, ҳар иккаласи ҳам кўриш орқали идрок қилинади. Пиктографик ёзувни ибтидоий тасвирий санъат ичида юзага келган дейиш мумкин. Археолог олимларнинг бундан жуда кўп минг йилликлар илгари инсонлар томонидан чизилган турли расмларнинг мавжудлиги ҳақидаги маълумотлари маълум. Тошларга, суякларга, ғор деворларига ўйиб ишланган хилма-хил ҳайвонларнинг расмлари, умумий мазмунга бирлашувчи тасвирий лавҳалар — буларнинг бари пиктографик Ёзувнинг асосларидир. Ана шу ибтидоий тасвирий санъат икки йўналишда — умуман расмлар ва муайян ахборот воситаси, яъни Ёзув сифатида шакллана борган. Буни дунё тилларининг жуда кўпчилигидаги «ёзмоқ» маъносидаги сўзларнинг этимологиясига эътибор қилганда ҳам билиш мумкин. Бундай сўзларнинг этимологиясида асосий мазмун расм чизиш жараёни билан боглиц ҳолда намоён бўлади. Mac, қадимги туркий тилларда ё«змок,» тушунчаси «бит(и)моқ» феъли («битик» — ёзув, китоб) билан ифодаланган. Бу феълнинг ўзаги хитойча «би» (мўйқалам) сўзи билан алоқадор бўлиб, дастлабки маъноси «ўймоқ, ўйиб безамоқ», ундан кейин «ёзмоқ» демакдир. Славян тиллардаги «писати» (рус. «писать» — «ёзмок,») феълининг маъноси ҳам дастлаб мўйқаламда расм чизиш билан боғлиқ бўлган (рус. «живопись» — рангтасвир сўзи билан қиёсланг). Бу феълнинг ўзаги лот. «pingere» (расм солмоқ) сўзи билан алоқадордир, «писати» феълининг дастлабки маъноси, кўринадики, «расм солмоқ», «безамок,»дан иборат бўлган. Готча «melian» (ёзмоқ) феълининг дастлабки маъноси ҳам мўйқаламда «расм солмоқ» бўлиб, бу феъл ҳоз. немис тилида «malen» шаклида ва «расм солмоқ» маъносида қўлланади. Юнон тилидан кўпгина тилларга ўтган «графика» сўзи ҳам этимологик жиҳатдан ўйиш, тирнаш тушунчаларини ифодалайди. Бу мисоллар Ёзувнинг расм билан бениҳоя боғлиқ эканлигини яққол кўрсатади, Ёзув жараёни механикасини ҳам очиб беради. Расмлар ёрдамида муайян фикрахборотни ифодалаш, юбориш мумкин эканлигини одамлар жуда қад. даврларда англаб етганлар. Шунинг учун қам расмли Ёзув (пиктография) дунёдаги мавжуд барча Ёзув ларнинг келиб чиқиши учун асос бўлган дейиш мумкин. Пиктографиянинг оғзаки тил б-н боғлиқ бўлмаганлиги унинг турли тил вакиллари томонидан ҳам тушунилаверишини таъмин этган, аммо унда ифодаланган мазмуннинг турлича, ихтиёрий талқин этилишига йўл қўйган, абстракт тушунчаларни бундай Ёзув орқали ифодалаш деярли мумкин бўлмаган. Давлат тузуми ривожланиб, турли ёзишмаларга ва бу ёзишмаларнинг айни бир хил талқин қилинишига бўлган эхтиёж кучайиб борган сари пиктографик Ёзувнинг ожиз томонлари кўпроқ кўзга ташлана бошлаган. Бу ҳол пиктографик Ёзувнинг тараққиётига, идеографик ва иероглифик Ёзувнинг шаклланишига олиб келган. Расмларнинг соддалашуви, уларнинг ўзлари ифода этган буюмларнинг номига, рамзига айланиши ва астасекин бу рамзларнинг оғзаки тил билан доимий боғланиши Ёзувнинг такомиллашиб боришини белгилаб беради. Ёзув белгилари идеографик, иероглифик белгилар сифатида муайян сўзларнинг ифодачиларига айланади, бу Ёзув «сўз ёзуви» ёки «логографик ёзув» номи билан умумлаштирилади. Энг қад. логографик Ёзув тизимлари (миср иероглификаси, шумер миххатлари, хитой иероглификаси ва б.) мил. ав. 4минг йилликнинг охиридан мил. ав. 2минг йилликларнинг бошларигача бўлган даврда шаклланган. Ҳақиқий маънодаги Ёзув тизимлари дастлаб Қад. Шаркда вужудга келган. Ёзувнинг кейинги тараққиёт босқичи бўғин Ё. и бўлиб, у мил. ав. 2минг йилликларнинг ўрталарида пайдо бўлган. Тилдаги сузлар сонига қараганда бўғинлар сони анча кам, шунинг учун ҳам бўғин Ёзуви логографик Ёзувга нисбатан сезиларли даражада оз белгилар тизими билан иш куради. Mac, деванагари (хинд) Ёзув бўғин Ёзув идир. Ҳарфтовуш Ёзув ининг шаклланиши бутун Ёзув тараққиёти тарихида инқилоб бўлган. Бу йўналишдаги илк Ёзув финикий езувадир. Финикий алифбосининг пайдо бўлиши инсоният учун Ёзувни такомиллаштириш борасида олға қўйилган қадам бўлган. Биринчи марта соф товуш Ёзуви, саноқли ҳарфлардан иборат мукаммал алифбонинг юзага келиши жамиятдаги Ёзувни биладиган кишилар доирасини кенгайтириб юборган. Шунинг учун ҳам финикий ёзуви жуда тезлик билан бошқа халқлар орасида хам тарқалган. Бу жараён мил. ав. 9а. дан бошланган. Финикияликлар билан иқтисодий ва маданий алоқада бўлган қўшни халклар мазкур Ёзув билан танишиб, тез орада уни ўз тилларига мослаштириб олганлар. Ҳоз. кунда бизга маълум бўлган ҳарфтовуш тизимидаги Ёзув ларнинг 4/5 қисмидан кўпроғи финикий ёзувидан келиб чиққан. Нутқни энг кичик бўлакларга — товушларга ажратиб тасаввур қилиш, идрок этиш дастлабки пайтларда у қадар осон иш бўлмаганлиги сабабли харф-товуш Ёзуви ёки алифболи Ёзувнинг пайдо бўлиши жараёни узоқдавом этди. Бунда инсон дастлаб нутқни сўзларга, кейин бўғинларга, ундан кейин эса товушларга ажратиб тасаввур қила олишдай беҳад мураккаб ва узоқ йўлни босиб ўтган. Тилдаги товушларни алоҳидаалоҳида идрок қилиш товуш Ёзув\nнинг ибтидосидир. Ҳарфтовуш Ёзувнинг муҳим афзаллиги унинг кам миқдордаги, яъни 20—30 атрофидаги белгилар бнгина иш кўра олишидир. Ҳарф-товуш Ёзуви дунё халклари орасида жуда тез тарқалган ва бу жараён, асосан, ўзлаштириш, у ёки бу тилнинг хусусиятини ҳисобга олган ҳолда мослаштириш йули билан бўлган. Ўрта Осиёдаги халклар, жумладан, ўзбек халқи турли Ёзув лардан фойдаланиб келган. Бу Ё. лар авесто, пахлавий, урхуненисей (руник), туркий (уйғур), сўғд, араб, Кирилл, лотин Ёзув ларидир. Ёзув билан тил ўзаро чамбарчас боғлиқ. Бирор тилни шу тилнинг Ёзув ини ўрганмасдан, ёки аксинча, бирор Ёзувни шу Ёзув тегишли бўлган тилни билмасдан ўрганиш мумкин эмас. Аммо Ёзув оғзаки тил (нутқ)ни айнан акс эттира олмайди. Зотан, Ёзув шундай хусусиятга эга бўлганда, имло кридаларига, талаффуз мезонларига мутлақо эҳтиёж қолмаган бўларди. Юксак такомиллаштирилган алифбодаги бир ҳарф муайян бир товушни ифодалаши, бир товуш муайян бир ҳарф билан ифодаланиши лозим. Аммо дунёда бундай алифбо йўқ. Ана шундай маънодаги алифбога фин алифбоси бирмунча яқинлашади, лекин барибир тўлиқ эмас. Ҳоз. инглиз, француз ва б. тиллар алифболари бундай мукаммалликдан йироқ. Мана шу ҳолат дунё тилларининг барчасида хилма-хил ва жуда кўплаб график ва имло қоидаларининг ишлаб чиқилишига сабаб бўлган. Ёзув билан тил ўртасида, алифбо ва тилнинг товуш тизими ўртасида бундай фаркли ҳолатларни юзага келтирган сабаблар хилма-хил. Аввало, дунёдаги ҳозирда мавжуд алифболарнинг деярли ҳаммаси ҳам мустақил ва тегишли тил хусусиятларини тўлиқ ҳисобга олган ҳолда яратилган эмас. Кўпчилик халклар ўз Ёзув ларини бошқа тил Ёзув ини ўз тилларига имконият даражасида мослаштириш йўли б-н яратганлар. Бу ҳол Ёзув ва тил муносабатларида ўз изини қолдирган. Айни пайтда Ёзув ва тилнинг тараққиёти бир хил, бирбири билан тўла мое келадиган жараён эмас. Тилнинг тараққиёти тарихий ва узлуксиз жараён, одамлар тилга атайлаб, онгли равишда бирон-бир ўзгартириш кирита олмайдилар. Тилдаги у ёки бу ўзгариш тадрижий равишда, аста-секин юз беради. Ёзув ҳақида эса бундай деб бўлмайди. Одамлар тил хусусиятларига янада мослаштириш учун Ёзувга турли узгартишлар киритадилар, ислоҳотлар қиладилар, бир Ёзув тизимини бошқаси билан алмаштирадилар ва ҳ. к. Mac, ўзбек халқи аерлар давомида араб алифбосидан фойдаланиб келган, 1923—26 й. ларда бу Ёзув\nни ўзбек тили товуш қурилишини тўлароқ ифодалашга мослаштириш мақсадида бир қатор ҳарфий ўзгартиришлар киритилган. Ўзбекистонда 1929 й. дан лотин Ёзуви асосидаги ўзбек алифбосига утилган, 1940 й. дан эса Кирилл Ёзуви жорий этилган. Ўзбекистон Республикаси Олий Кенгаши 1993 й. 2 сент. да «Лотин ёзувига асосланган ўзбек алифбосини жорий этиш туғрисида»ги қонунни қабул қилди. Бу қонунга ва уни амалга киритиш тартиби хақидаги Ўзбекистон Республикаси Олий Кенгаши қарорига Ўзбекистон Республикаси Олий Мажлиси 1995 й. 6 майда ўзгаришлар киритадиган қонун қабул қилди. Бу ҳужжатга кўра лотин Ёзув ига асосланган янги ўзбек алифбоси 26 та ҳарф ва 3 та ҳарфлар қўшилмасидан иборат. Янги алифбога тўла ўтиш 1996 й. дан бошланиб, 2005 й. да тугалланиши белгиланган. Ёзув тараққиёти тилнинг табиий тарак,қиётидан анча орқада юрганлиги учун муайян сўз ёки сўз шаклининг ёзилиши билан талаффузи айнан мое келавермайди. Бу табиий ва қонуний ҳол бўлиб, Ёзув ва оғзаки нутқ ўртасидаги бундай номувофиқликларни имло қоидалари тартибга солиб туради. Дунёдаги алифболарнинг ҳаммасида ҳам ҳарфлар сони тегишли тилдаги товушлар (фонемалар) сонидан сезиларли даражада кам. Табиийки, бу ҳол Ёзувни ўзлаштиришни осонлаштиради. Шунинг учун ҳам алифболардаги асосий тамойил ундаги ҳарфлар сонини купайтириш эмас. Алифбо Ёзув\nнинг асосини ташкил этади. Тиниш белгилари ва б. ёзма белгилар ҳам Ёзувнинг унсурлари ҳисобланади. Ад.: Фридрих И., История письма, М., 1979; Гельб И. Е., Опыт изучения письма. Основы грамматологии, М., 1982; Истрин В. А., Возникновение и развитие письма, М., 1965; Махмудов Н., Ёзув тарихидан қисқача луғатмаълумотнома, Т., 1990. Низомиддин Маҳмудов.


АҚШ Афғонистонда Россияга қарши катта куч ярата оладими?\nРоссия Фанлар академисининг Хавфсизлик муаммолари маркази мутахассиси Константин Блохин фикрига кўра АҚШ Россия билан Хитойни Афғонистонда тўқнаштиришни орзу қилмоқда.\nРоссиялик эксперт фикрга кўра, АҚШ, қанчалик ҳаракат қилмасин, ушбу ҳудудда Россияга қарши сезиларли куч ярата олмайди. Чунки ушбу ҳудуд мамлакатларини Россия билан кўплаб алоқа ришталари ва манфаатлар боғлаб турибди.\nКиритилди: 17:48 25.06.2019. Ўқилди: 1693 марта. Фикрлар сони: 0 та.


Қиличбозлик бўйича «Сателлит» халқаро турнирининг очилиш маросими ўтказилди – Ўзбекистон миллий олимпия қўмитаси\nҚиличбозлик бўйича «Сателлит» халқаро турнирининг очилиш маросими ўтказилди\nПойтахтимиз яна бир халқаро мусобақага мезбонлик қилмоқда. Бугун, 11 ноябрь куни Тошкентдаги «Универсал» спорт саройида қиличбозликнинг шпага йўналиши бўйича «Сателлит» халқаро турнири ўтказилмоқда.\nБаҳсларда Ўзбекистон, Қозоғистон, Қирғизистон, Туркманистон, Тожикистон, Индонезия, шунингдек, Халқаро қиличбозлик федерацияси байроғи остидаги спортчилар совринли ўринлар учун кураш олиб бормоқдалар.\nБироз аввал мусобақанинг тантанали очилиш маросими ўтказилди. Тадбирда Ўзбекистон Миллий олимпия қўмитаси Бош котиби Жасур Матчанов, Ўзбекистон Жисмоний тарбия ва спорт вазири ўринбосарлари, Ўзбекистон қиличбозлик федерацияси раиси ҳамда Тошкент шаҳар ҳокимлиги мутасаддилари иштирок этишди.\nОчилиш маросимида МОҚ Бош котиби Жасур Матчанов сўзга чиқар экан, яна бир нуфузли мусобақа Ўзбекистонга ишониб топширилганини, юртимиз мазкур турнирни юқори савияда ўтказа олишини, бунинг замирида Ўзбекистонда спортга кўрсатилаётган эътибор ётганини қайд этиб ўтди. Тадбир давомида сўзга чиққан мутасаддилар ҳам Ўзбекистонда спорт билан шуғулланиш учун жуда яхши шароитлар яратилганлигини айтиб, турнир иштирокчиларига муваффақиятлар тилашди.\nЎзбек эстрадаси юлдузларининг чиқишлари тадбирга янада кўтаринки кайфият бағишлади.\nЎзбекистон Республикаси давлат мадҳиясидан сўнг, очилиш маросими ниҳоясига етди ва асосий баҳсларга старт берилди.\n11 Noyabr, 2018|Рукнсиз, Янгиликлар|


Ашхобод коммунал хизмати ходималарига ишга байрам кийимида чиқиш мажбуриятини юклашди\nАшхобод кўчаларини тозалайдиган, коммунал хизмат ходималарига Осиё ўйинлари арафасида яшил рангли байрам кийимида ишга чиқиш мажбуриятини юклашди. Энди кўча супурадиган аёллар одатда чанг ва қуёшдан юзларини ёпадиган рўмоллар ўрай олмайдилар.\nКўчаларни тозалаш бўйича хизматлардан бирининг ходимаси сўзларига қараганда, Коммунал хўжалик хизмати ўз ходималари учун янги кўйлакларга махсус буюртма берди, бу кийимлар нархи, кейин, сентябрь учун ойлик иш ҳақидан ушлаб қолинади. Озодлик ҳамсуҳбати бўлган аёл баъзи ходималар, тежаш мақсадида, талаб қилинаётган кўйлакни ўзлари тикиб олишни сўраб қилган илтимосларига раҳбарият рад жавобини берганини хабар қилди.\nЁз ўртасида ишчиларнинг иш жадвали ўзгартирилди, уларнинг иш бошлаш вақти эрталабки соат 7 дан тунги соат 3 га кўчирилди.\nМаҳаллий кузатувчилар тозалаш, кўпинча, супурги ва латталардан фойдаланган ҳолда, қўлда бажарилишини таъкидлаяптилар. "Кўчаларни тозалаш бўйича махсус техника Ашхободда етарлича бўлишига қарамай, негадир охирги 2-3 ой давомида протоколга киритилган кўчаларни, шунингдек, тротуарларни аёллар ва қизлар супураяпти, ювиб чиқаяпти", - деб айтди Озодликка, шу ерда яшовчи киши.\n"Юзни ёпиш тақиқланган, пойабзал яхши кўринишда бўлиши шарт", - деди Олимпия шаҳарчаси яқинидаги кўчани тозалаётган аёллардан бири, ўз раҳбариятининг талабини ифодалаб. Унинг сўзларига қараганда, ходималарнинг ёшига нисбатан ҳам талаб мавжуд. Хусусан, Олимпия шаҳарчаси атрофидаги ҳудудни йиғиштиришга 30 ёшгача бўлган ходималарни юборишмоқда, ёши бундан катта бўлган, олдин шу ерда ишлаган аёлларни эса Ашхободнинг бошқа ҳудудларига ўтказишди.


Оғир атлетика. Бугун уч нафар спортчимиз ЖЧда ўз имкониятини синаб кўради / Olamsport.com\n19:49Дюссельдорф. Қизларимизнинг рақибалари маълум\t0 19:24Дюссельдорф турнирига қуръа ташланди, Ўрозбоев иккинчи даврадан бошлайди 0 18:42Хиёнатми? Кутилмаганда Марсьяль ўз оиласидан кечирим сўради\t0 18:19Порье ва Яквинта UFCдан ўз шартномаларини бекор қилишни сўрашди\t0 17:58Артур Бетербиев 4 май куни IBF камарини ҳимоя қилади\t0 17:37Орамиздаги одамлар ёки Бегламишнинг футболчи қизлари\t0 17:18ФИФА қўл билан ўйнаш қоидасини ўзгартиради\t0 16:57Кубрат Пулев 23 март куни рингга чиқади\t0 16:35Интервью. Шоҳжаҳон Эргашев: "Кейинги жангим камар учун бўлади" ВИДЕО\t0 16:27Миллернинг Жошуа билан жанг учун оладиган гонорари ошкор бўлди\t0 16:06Венгер ПСЖ президенти билан яширин учрашув ўтказди\t0 15:47Абдулҳай Шораҳматов: "Мусобақада ЖЧ финалчисини мағлуб этдим, финалда эса..."\t3 15:14Харитонов 11 май куни Митрион билан жанг қилишга рози\t0 14:52Жокович: "Онам бизни бир хил кийинишга мажбур қилардилар" ФОТО\t0 14:33Сервер Жепаров "Металлург" футболчиси сифатида таништирилди ФОТО\t0\n11 июл 11:29\nОғир атлетика. Бугун уч нафар спортчимиз ЖЧда ўз имкониятини синаб кўради\nТеглар : Оғир атлетика\nТошкент шаҳрида оғир атлетика бўйича жаҳон чемпионати давом этмоқда. Мусобақанинг бешинчи кунида уч нафар атлетимиз баҳсларга киришади.\nҚизлар ўртасида -69кг вазн тоифасида баҳслар ташкил қилинади. Унда "B" гуруҳида Лайлохон Хурсанова супачага чиқса, "А" гуруҳида Бозоргул Рамбергенова медаллар учун курашади. Эркаклар ўртасидаги беллашувларда эса -85кг вазн тоифасида Зайнобиддин Маҳамадаминов юртимиз шарафини ҳимоя қилади. У "B" гуруҳида ўз омадини синаб кўради.\nЭслатиб ўтамиз, мусобақа давомида йигитлар ўртасида -62 кг вазн тоифасида Адҳамжон Эргашев ҳар уччала йўналишда (даст кўтариш, силтаб кўтариш ва умумий натижа) олтин медалга сазовор бўлиб, ёшлар ўртасида жаҳон чемпионлигига эришганди. Кеча эса қизлар ўртасидаги баҳсларда Кумушхон Файзуллаева бронза (даст кўтариш) ва иккита олтин (силтаб кўтариш ва иккикураш) медални қўлга киритди. Шунингдек, -77кг вазн тоифасида Ғайрат Айтмуратов даст кўтариш бўйича бронза медалини терма жамоамиз ҳисобига қўшиб қўйди.


АҚШнинг Афғонистонни қайта қуришга оид янги режаси\nА. Аррал Америка Қўшма Штатларининг Афғонистон хусусидаги янги режаси тафсилотлари ҳозирча ошкор этилмаган бўлсада¸ АҚШ президенти Жорж Буш маъмурияти Американинг Афғонистондаги амалиëтларида муваффақиятли ўзгаришлар ясашга қарор қилганлиги маълум бўлди.\nНомини ошкор этмаган АҚШ расмийларига асосланган хабарга кўра¸ Американинг янги режаси бўйича Афғонистонга кўрсатилаëтган ëрдам миқдори йилига бир миллиард долларга кўпайиши мумкин. Ушбу қўшимча маблағ эса¸ АҚШ Мудофаа вазирлигининг уруш харажатларидан ажратилади.\nАҚШнинг янги режаси ҳақидаги хабарлар Афғонистонда тўқнашув ва барқарорсизликлар давом пайтда пайдо бўлди. Ўтган ҳафтада¸ сотқин қўмондонлар ҳамда Толибон ва Ал Қайда қолдиқларининг тажовузлари оқибатида¸ тахминан 65 киши ҳалок бўлди. Ҳаттоки¸ бугунги миллий байрам куни – Афғонистонда Британия ҳукмронлигига чек қўйилганлигининг 84 йиллиги куни ҳам можаросиз кечмади. Мамлакат президенти Ҳомид Карзай укаси Аҳмад Вали Карзайнинг Қандаҳордаги уйида бомба портлади.\nМинтақа бўйича америкалик мутахассис Чарлз Фэйрбэнкснинг айтишича¸ Бушнинг Афғонистон бўйича янги тадбири мамлакатда барқарорлик ўрнатилишига ва келаси йил июн ойига белгиланган сайловлар олдидан Карзай мавқеини мустаҳкамлашга хизмат қилиши мумкин.\n"Маълумки¸ ҳозирга қадар АҚШнинг ҳукумат учун дастлабки дастури ва дастлабки иқтисодий ëрдами кўпроқ ярага боғлайдиган бинтга ўхшаб кетарди. Эндиликда АҚШ маъмурияти муаммоларни ечишга жиддий киришмоқда"¸ - дейди мутахассис.\nЎтган йили президент Буш Афғонистон муаммоларини ҳал этишга ваъда берган эди¸ бироқ¸ у ўз ваъдаси устидан чиқолмади. Афғонистон ҳукумати ваъда этилган маблағлардан тақрибан тўрт ярим миллиард доллар миқдорида донор давлатлардан ëрдам олди. Аммо¸ ушбу маблағнинг катта қисми мамлакатни қайта қуриш учун эмас¸ балки¸ инсонпарварлик ëрдамларига сарфланди.\nАмерикадаги муҳожир афғон аëлларининг нодавлат ташкилоти бошлиғи Симо Валининг айтишича¸ ниҳоят Буш маъмурияти Афғонистонни қайта қуриш ишларига жиддий киришишга қарор қилган.\n"Биз бу ишларнинг жиддийлигига ва бизга берилган ваъдалар самимий эканлигига умид қиламиз. Биз ваъдалар қатъийлигига оддий афғонистонликларни ишонтира билишимиз керак. Тинчлик ва кўрсатиладиган ëрдам ҳар бир афғон аëл ва эркакига хизмат қилиши даркор"¸ - деб таъкидлайди Симо Вали.\nМаълум бўлишича¸ АҚШнинг янги режаси асосида Буш миллий хавфсизлик бўйича маслаҳатчиларидан бири ва Афғонистон бўйича махсус вакили Залмай Халилзодни АҚШнинг Афғонистондаги элчичи сифатида таиинлайди. АҚШ расмийларига кўра¸ Афғонистонда туғилган Халилзоднинг мамлакатдаги роли Паул Бремернинг Ироқдаги ролига ўхшаган бўлади.\nАммо¸ Афғонистон расмийлари бу хусусда мулоҳаза билдирар эканлар¸ Ташқи вазирлиги матбуот вакили Умар Самад¸ Афғонистон Ироқ эмас¸ биз аллақачон ҳукумат ва давлат идоралари ташкил этганмиз¸ деб баëн этади.\nАҚШ маъмурияти шунингдек¸ Афғонистон ҳукумати вазирликларининг асосий вазифаларига юздан ортиқ америкалик мутахассисларни тайинлашни ҳам назарда тутади.\nКўпчилик мутахассислар жумладан¸ БМТнинг Афғонистон бўйича махсус вакили Жейн Арнолд келаси йилги президентлик сайловларидан олдин Афғонистонда барқарорлик ўрнатилиши зарур бўлган вазифалардан ҳисобланади¸ деб билади.\n"Бугун кўпчилик афғонлар мамлакатда эркин ва адолатли сайловлар ўтказиш учун шароит йўқлигига ишонади. Биз уларнинг фикрига қўшиламиз. Ҳозир мамлакатда сиëсий партиялар ва фуқаролар ўзларини тўла эркин ҳис этишлари учун ҳеч қандай шароит йўқ"¸ - деб баëн этади БМТ вакили.\nБуш маъмуриятини Афғонистонни қайта қуришда етарли ишларни амалга оширмаганликда танқид қилувчиларнинг айтишларича¸ ҳозир президент ишни ниҳоясига етказишига янги туртки – 2004 йилги АҚШ президентлик сайловлари сабаб бўлмоқда. Агарда Афғонистон ва Ироқ тўғри йўлда кетаëтган бўлса¸ Бушнинг обрўси ошиши ва иккинчи бор сайловларда ғалаба қозониши мумкин.


Россияда Ўзбекистондан келтирилган 6000 туп кўчат йўқ қилинди\nЎзбекистонда етиштирилган қуруқ мевалар ҳам шу кунда Россияда "хушланмаган маҳсулотлар" сирасига киритилган.\nРоссия расмийлари ўтган икки ҳафта мобайнида Ўзбекистон, Тожикистон ва Озарбайжондан келган 28 тонна уруғлик ва қишлоқ хўжалик маҳсулотлари, шунингдек, 7 минг кўчатни йўқ қилган.\nРоссельхознадзор ташкилотининг билдиришича, карантин остига тушган ёнғоқ, туршак, мева-сабзавот, гул ва савзавот уруғи, зираворлар ва гуруч шаклидаги маҳсулотларнинг 51 фоизи, яъни 14 тоннадан кўпроғи Тожикистондан келган. Шу билан бирга, амалга оширилган текширувлар натижасида Ўзбекистондан келган 6 минг тупдан зиёд мевали ва манзарали дарахт кўчати йўқ қилингани айтилмоқда.\nШу йилнинг 16 апрел куни Россия расмийлари Ўзбекистон, Тожикистон ва Озарбайжондан келадиган айрим озиқ-овқат маҳсулотларига нисбатан вақтинча чеклов жорий қилганди. Бундай қарорнинг қабул қилинишига Россияга келаётган ўзбекистонлик, тожикистонлик ва озарбайжонлик йўловчилар юки орасида карантин остида бўлган қишлоқ хўжалик маҳсулотлари топилаётгани сабаб бўлгани билдирилди.\nМаълумотларга кўра, Россельхознадзор жорий йилнинг март ойида бу уч мамлакатга нисбатан қўл юки ва шахсий багажда ўсимлик маҳсулотлари импортини тақиқлаши мумкинлиги тўғрисида огоҳлантириш берган ва тегишли идораларга мурожаат қилган.\nАйни пайтда мазкур чеклов қачонгача давом этиши ҳозирча номаълумлигича қолмоқда.